Яҳова Энг Яхши Дўстимиз | Тадқиқ сони\nУлуғвор Шоҳ, Масиҳни олқишланг!\nҚўзининг никоҳидан шодланинг!\nЗорафатлик бева аёл имони туфайли мукофотланди\nЯҳова Ғамхўр Отамиз ва Ҳимоячимиздир\nЯҳова энг яхши Дўстимиз\nЯҳованинг «жамолини кўрай»\nТАШКИЛОТИМИЗ АРХИВИДАН Имонни мустаҳкамловчи эпик асарнинг 100 йиллиги\nҚўриқчи минораси (тадқиқ сони) | Февраль 2014\nТИЛИДА ЎҚИШ адангме аймара албан амхар арабча аргентина имо-ишора арман африкаанс бенгала бикол бислама болгар бразилия имо-ишора ваиунаики валяйта венгер венда вьетнам га ган грек гренланд грузин гуарани гужарати дат деху занде зулу иврит игбо илоки инглиз индонез исланд испан итальян итальян имо-ишора йоруба каннада каонде каталан квангали кечуа (Анкаш) кечуа (Аякучо) кечуа (Боливия) кечуа (Куско) кикуйю кимбунду киньяруанда кирунди кисонге колумбия имо-ишора конго корейс коса креол (Гаити) крио куаньяма кхмер латиш лингала литва лози лувале луганда лунда луо майя македон малагаси малайя малаялам мальта маратҳ мексикан имо-ишора море нгаубере ндебеле ндонга немис непал нзема нидерланд норвег ньянека озарбайжон озарбайжон (кирилл ёзувида) оромо отетела пангасинан панжоб папьяменто (Аруба) поляк португал румин рус самар-лейте санго сапотек (истмус) свати себуан сепеди серб серб (лотин ёзувида) сесото (Лесото) сингал словак словен сранан-тонго суахили тагал таити тай тамил тви телугу тиграй тотонак тотор тсвана тсонга тумбука турк украин умбунду урду фин форс француз хилигайнон хинди хитой (путунхуа, анъанавий) хитой (путунхуа, соддалаштирилган) хорват цоцил чех чилуба читонга чичева чичемба шарқий увеа швед шона эве эстон эфик япон япон имо-ишора ўзбекча қирғиз қозоқ\n«[Иброҳим] Яҳованинг дўсти», деб аталди. ЁҚБ. 2:23\nЯҳова билан дўстлигимиз нимага асосланади?\nЗабур 14:3, 5 га биноан Яҳованинг дўсти бўлишимиз учун биздан нима талаб этилади?\nЭнг Яхши Дўстимизга дилимиздагини тўкиб-солишга нима ёрдам беради?\n1. Аллоҳнинг суратида яратилган эканмиз қандай қобилиятларга эгамиз?\nОТАСИГА ўхшаш фарзандни «ота ўғил», деб бежизга айтишмайди. Чунки ота-онага хос бўлган фазилатлар болаларига наслдан-наслга ўтади. Самовий Отамиз Яҳова — ҳаёт Манбаидир (Заб. 35:10). Биз, Унинг ер юзидаги фарзандлари қайсидир даражада Унга ўхшашмиз. Аллоҳнинг суратида яратилган эканмиз, фикр юритиш, хулоса чиқариш ва дўстона муносабатларни ривожлантириш қобилиятига эгамиз (Ибт. 1:26).\n2. Яҳова билан дўстлигимиз нимага асосланади?\n2 Худованд Яҳова Энг Яхши Дўстимиз бўлиши мумкин. Бундай дўстлик ришталари остида Аллоҳга бўлган севгимиз, Унга ва Унинг Ўғлига бўлган имонимиз ётади. Исонинг ўзи ҳам қуйидаги сўзларни айтган: «Худо оламни шунчалик севдики, Ўзининг ягона Ўғлини берди, токи Унга ишонган ҳар бир киши ҳалок бўлмасин, балки абадий ҳаётга эга бўлсин» (Юҳан. 3:16). Муқаддас Китобда, Яҳова билан дўстона муносабатларга эга бўлган инсонларнинг мисоллари талай. Келинг улардан иккитасини кўриб чиқайлик.\n3, 4. Иброҳим ва Исроил халқининг Яҳова билан дўстона муносабатлари ўртасида қандай фарқ бор?\n3 Худованд Яҳова исроилликларнинг бобокалонини «дўстим Иброҳим» дея атаган (Ишаё 41:8). Шунингдек, 2 Солномалар 20:7- оятида Иброҳим Худонинг дўсти деб тилга олинган. Бундай садоқатли инсон ва Яратувчи ўртасидаги дўстлик нимага асосланган эди? Шубҳасизки бу, Иброҳимнинг имонига асосланганди (Ибт. 15:6; Ёқуб 2:21–23 ни ўқинг).\n4 Кейинчалик Исроил халқи сифатида шаклланган Иброҳимнинг авлоди, Яҳовани Ота ва Дўст деб билган. Аммо минг афсуски, улар Худо билан бўлган дўстона муносабатларни йўқотишди. Нима сабабдан? Чунки улар Яҳованинг ваъдаларига бўлган ишончни сақлай олишмади.\n5, 6. а) Қандай қилиб Яҳова сизнинг Дўстингиз бўлди? б) Қайси саволлар устида мулоҳаза юритиш ўринли?\n5 Яҳова ҳақида кўпроқ билганингиз сайин, Унга бўлган имонингиз мустаҳкамланиб, севгингиз ортиб боради. Илк бор Худо мавжуд Шахс эканлигини ва У билан сиз яқин дўст бўлишингиз мумкинлигини билиб олган вақтларни эсланг. Қолаверса, Одаматонинг итоатсизлиги дастидан барчамиз гуноҳ билан туғилганимизни билиб олгансиз. Бутун инсоният Аллоҳдан узоқлашганини тушунгансиз (Колос. 1:21). Кейинчалик, севимли самовий Отамиз бизга яқин эканини ва У бизга бефарқ эмаслигини англаб етгансиз. Худо Исони тўлов қурбонлиги сифатида берганини билиб, бу тўловга ишонганимизда, Аллоҳ билан дўстона муносабатларни қура бошладик.\n6 Ўтмишга назар солиб, ўзимизга қуйидаги саволларни берсак яхши бўларди: «Худо билан бўлган дўстлик ришталаримни янада мустаҳкам қиляпманми? Яҳовага бўлган ишончим кучлими ва севгим кундан-кунга ўсяптими?» Қадимда Яҳова билан яқин муносабатда бўлган яна бир шахс Гидўндир. Келинг, унинг мисолини кўриб чиқайлик ва уни қалбимизга жо қилайлик.\n7–9. а) Гидўннинг ҳаётида қандай ажойиб воқеа юз берди ва бунинг натижаси қандай бўлди? (Очқич оятнинг юқорисидаги расмга қ.) б) Қандай қилиб биз Худонинг дўсти бўла оламиз?\n7 Исроил халқи ваъда қилган юртга киргандан кейин, мушкул давр бошланди. Бу пайтда Исроилда Гидўн исмли киши ҳакамлик қиларди. Ҳакамлар китобининг 6- бобида баён этилганидек, бир куни Яҳованинг фариштаси Ўфра шаҳрида Гидўнга зоҳир бўлди. Ўша пайтларда қўшни Мидиён халқи Исроилга қаттиқ зулм ўтказа бошлаган эди. Шунинг учун Гидўн буғдойни очиқ далада эмас, шароб тайёрланадиган чуқурда янчаётган эди. Чунки ушбу қимматбаҳо донни бу ерда осонликча яширса бўларди. Фаришта пайдо бўлганидан ва унга «довюрак жангчи», деб мурожаат қилганидан Гидўн донг қотиб қолади. Гарчи Яҳова исроилликларни Миср юртидан олиб чиққан бўлса-да, Аллоҳ ҳозир ҳақиқатдан ҳам бу халққа ёрдам бермоқчи эканлигида Гидўн шубҳаланди. Яратувчи номидан гапирган фаришта, Яҳова чиндан ҳам унга марҳамат кўрсатишига ишонтирган.\n8 Гидўн қандай қилиб «Исроил халқини Мидиёнларнинг қўлидан халос қила» олишини ҳеч ақлига сиғдира олмасди. Шунда Яҳова унга аниқ жавоб берди: «Мен сен билан бўламан, сен Мидиёнларнинг ҳаммасини бир одамни енггандай осонликча енгасан» (Ҳак. 6:11–16). Эҳтимол, бу иш қандай рўй бераркин деб, Гидўн Худодан аломат кўрсатишини сўради. Эътибор берган бўлсангиз, бу суҳбатда Гидўн Яҳованинг мавжуд Шахс эканлигида шубҳаланмаган.\n9 Кейинги содир бўлган воқеа Гидўннинг имонини мустаҳкам қилиб, Худо билан муносабатларини янада яқинлаштирди. Гидўн овқат тайёрлаб, уни фариштага тақдим этди. Фаришта қўлидаги таёқни тегизиши биланоқ мўъжизавий тарзда олов чиқиб овқатни куйдириб юборганида, Гидўн бу фариштани Яҳова юборганини фаҳмлади. Гидўн ҳаяжонланиб, шундай дея хитоб қилди: «Вой, шўрим қурди! Ё, Эгам Раббий, мен фариштангнинг юзини кўрдим» (Ҳак. 6:17–22). Бу воқеа дастидан Гидўннинг Яҳова билан бўлган муносабатларига путур етдими? Албатта йўқ! Бунинг акси бўлиб чиқди. Гидўн бу орқали Яҳова билан тинчликка эга бўлди. Биз буни, Гидўн Яҳовага атаб қурбонгоҳ қуриб, Муқаддас Китобнинг асл нусхасига кўра унинг номини «Яҳова-Шалом» деб қўйганидан биляпмиз. Бу номнинг маъноси «Эгамиз тинчликдир» (Ҳакамлар 6:23, 24 ни ўқинг). Яҳова ҳар куни биз учун нималар қилаётгани ҳақида мулоҳаза юритсак, У чиндан ҳам ҳақиқий Дўст эканлигини янада чуқурроқ фаҳмлай оламиз. Худога мунтазам равишда қилинган ибодатлар қалбимиздаги тинчликни орттириб, У билан бўлган муносабатларимизни янада мустаҳкамлайди.\nЯҲОВАНИНГ «МАСКАНИДА» КИМ ЯШАЙДИ?\n10. Забур 14:3, 5 га биноан Яҳованинг дўсти бўлишимиз учун биздан нима талаб қилинади?\n10 Яҳованинг дўсти бўлишимиз учун муайян талабларга жавоб беришимиз лозим. Довуд Забурнинг 14- саносида, Яҳованинг масканида яшаш учун, яъни Худонинг дўсти бўлиш учун нима талаб этилишини айтган (Заб. 14:1). Келинг, ушбу талаблардан иккитасига эътиборимизни қаратайлик — бўҳтон қилмаслик ва ҳар бир ишда ҳалол бўлиш. Яҳованинг масканида яшашни хоҳлаган кишилар борасида Довуд шундай сўзларни айтган: «Бошқаларга бўҳтон қилмаганлар. [...] Айбсизга қарши гувоҳлик бериш учун пора олмаганлар яшайди» (Заб. 14:3, 5).\n11. Нега туҳмат қилишдан эҳтиёт бўлишимиз керак?\n11 Забурнинг бошқа саносида Довуд: «Тилингизни ёмон сўзлардан... асранг»,— деб огоҳлантирган (Заб. 33:14). Ушбу маслаҳатга риоя қилмаслик, самовий Отамиз билан бўлган муносабатларимиз дарз кетишига олиб келиши мумкин. Дарҳақиқат, бўҳтон ёки туҳмат қилиш Яҳованинг ашаддий душмани, Шайтонга хос фазилатдир. Юнонча «Иблис» сўзи, «туҳматчи» деган маънога эга. Бошқалар ҳақида нима деб айтаётганимизни назорат қилсак, Яҳова билан яқин муносабатларимизни сақлай оламиз. Бу айниқса, жамоатда тайинланган биродарларга бўлган муносабатимизга тегишли (Ибронийларга 13:17; Яҳудо 8 ни ўқинг).\n12, 13. а) Нега барча нарсада ҳалол бўлишимиз керак? б) Ҳалол бўлганимиз бошқаларга қандай таъсир қилади?\n12 Яҳованинг хизматчилари ҳалоллиги билан танилган инсонлардир. Ҳаворий Павлус қуйидаги сўзларни қаламга олган: «Биз ҳақимизда ҳам ибодат қилиб туринглар. Ҳар нарсада ҳалол бўлишни истаганимиз сабабли, виждонимиз пок эканига ишонамиз» (Ибр. 13:18). «Ҳар нарсада ҳалол бўлишни истаганимиз сабабли» имондошларимизга нисбатан қаллоблик қилмаймиз. Масалан, агар биз имондошларимизни бирон ишга ёлласак, улар билан юмшоқ муомала қилиб, келишилган пулни вақтида тўлашимиз керак. Масиҳий эканмиз, қўлимизда ишлаётган кишилар, қолаверса барча билан ҳалол бўлишимиз лозим. Борди-ю, имондошларимизга ишчи сифатида ёллансак, бизга ўзгача муносабат кўрсатилишини талаб қилмай, ҳалол бўлишга ҳаракат қиламиз.\n13 Яҳованинг Шоҳидлари билан иш юритган дунёвий кишилардан миннатдорлик сўзларини тез-тез эшитиб турамиз. Мана бир мисол. Катта бир қурилиш ташкилотининг бошлиғи Яҳованинг Шоҳидлари сўзида туришларига эътибор бериб, шундай деган: «Сизлар доим берган ваъдангизга мувофиқ йўл тутасизлар» (Заб. 14:4). Шундай қилсак, Яҳова билан дўстлик ришталаримизни мустаҳкамлай оламиз. Боз устига бу, севимли самовий Отамизга шараф келтиради.\nБОШҚАЛАРГА ЯҲОВАНИНГ ДЎСТИ БЎЛИШГА ЁРДАМ БЕРИНГ\nБошқаларга Яҳованинг дўсти бўлишларига ёрдам бера оламиз (14-, 15- хатбошиларига қ.)\n14 Биз ваъзгўйлик хизматида учратадиган инсонларнинг кўпчилиги Худонинг борлигига ишонишса-да, бироқ Уни Энг Яхши Дўст сифатида кўришмайди. Қандай қилиб уларга ёрдам берсак бўлади? Эътиборимизни, Исо 70 та шогирдини ваъз қилиш учун иккитадан юборганида, берган йўл-йўриғига қаратсак бўлади: «Бирон-бир уйга кирганларингизда: “Ассалому алайкум”,— деб айтинглар. Агар у ерда тинчликсевар киши бўлса, саломингиз у билан қолади. Борди-ю, бўлмаса, саломингиз ўзингизга қайтиб келади» (Луқо 10:5, 6). Агар одамларга дўстона муносабат кўрсатсак, уларни ҳақиқатга жалб қила оламиз. Борди-ю, киши бизга қаршилик қилганда, биз унга дўстона муносабат кўрсатсак, бу унинг жаҳлдан тушиб, ҳақиқатни бошқа сафар эшитишга замин яратади.\n14, 15. Қай йўсин хизматда бошқаларга Яҳованинг дўсти бўлишга ёрдам берсак бўлади?\n15 Ўзини ниҳоятда художўй деб билган ёки сохта дин урф-одатларига амал қиладиган одамларни учратганимизда ҳам уларга дўстона муносабат кўрсатиб, тинчликни сақлашга ҳаракат қилишимиз керак. Биз йиғилишларимизга келган барчани, айниқса бу дунёдан кўнгли қолган ва Худо ҳақида кўпроқ билим олишга ихтиёр билдирган инсонларни илиқлик билан кутиб оламиз. «Муқаддас Китоб ҳаётни ўзгартира олади» номли туркумидаги мақолаларда бундай инсонларнинг кўпгина мисоллари келтирилган.\nЭНГ ЯХШИ ДЎСТИМИЗ БИЛАН ХИЗМАТ ҚИЛИШ\n16. Қайси маънода Худонинг ҳам дўсти, ҳам «хизматдоши» бўла оламиз?\n16 Одатда бирга ишлайдиган инсонлар орасида яқин дўстлик муносабатлари ривожланади. Ўзини Яҳовага бағишлаган ҳар бир киши Унинг ҳам дўсти, ҳам «хизматдоши» бўлиш шарафига эга (1 Коринфликларга 3:9 ни ўқинг). Дарвоқе, ваъзгўйлик ҳамда шогирд орттириш ишида қатнашсак, самовий Отамизнинг ажойиб фазилатларини янада кўпроқ билиб оламиз. Бизга ишониб топширилган хушхабарни ваъз қилишда, муқаддас руҳ қандай ёрдам бераётганининг гувоҳи бўламиз.\n17. Анжуманларимизда тақдим этилаётган маънавий озуқа Яҳова бизнинг Дўстимиз эканлигини қандай тасдиқламоқда?\n17 Шогирд орттириш ишида кўпроқ қатнашганимиз сайин, Яҳова бизга қанчалик яқин эканлигини ҳис қиламиз. Масалан, Яҳова Унга қаршилик кўрсатмоқчи бўлганларни қандай тўхтатганининг шоҳиди бўлишимиз мумкин. Орқага ўгирилиб, ўтган охирги йилларга назар ташласак, Яҳова бизни етаклаб бораётганини аниқ кўрамиз. Мўл-кўл маънавий озуқа ўз вақтида етказиб берилаётгани ҳайратда қолдиради. Анжуманларимиз ва улардаги дастурлар меҳрибон Отамиз муаммоларимизнию эҳтиёжларимизни қанчалик яхши тушунишини аён қилмоқда. Бўлиб ўтган анжуман учун миннатдорчилик билдириб, бир оила шундай деб ёзди: «Дастур қалбларимизгача етиб борди. Яҳова барчани ва ҳар биримизни қанчалик яхши кўришини ҳамда муваффақиятга эришишимизни хоҳлаётганини ҳис қилдик». Ирландиядаги махсус анжуманга борган германиялик бир жуфтлик, уларни илиқ кутиб олишгани ва ғамхўрлик қилишгани учун шундай миннатдорчилик билдиришди: «Яҳова ва Шоҳ Исо Масиҳга бениҳоя миннатдормиз. Улар бизни ушбу чиндан ҳам бирлашган халқнинг аъзоси бўлишга таклиф қилишди. Яҳованинг барча хизматчилари нафақат ушбу бирлик ҳақида гапиришади, балки буни ҳар куни ўзларида ҳис қилишади. Дублиндаги бу махсус анжуманда бўлиб ўтганлар, улуғ Тангримизга сизлар билан бирга хизмат қилиш шарафига эга эканимизни доимо эслатади».\n18. Яҳова билан бўлган мулоқотимиз борасида ўзимизга қандай савол беришимиз мумкин?\n18 Яхши мулоқот бўлгандагина, дўстона муносабатлар янада мустаҳкамланади. Ҳозирги даврда Интернет ва СМСлар ёзиш орқали одамлар бундай дўстликни ривожлантиришяпти. Бироқ Энг Яхши Дўст бўлган Яҳова билан дўстликка қандай эриша оламиз? Дарҳақиқат, У «ибодатни эшитгучи» (Заб. 64:3, Туркия 1998). Хўш, Аллоҳ билан мулоқот қилишга одатда қанча вақт ажратамиз?\n19. Самовий Отамизга дилимиздагини тўкиб-солиш қийин бўлса, нима ёрдам бериши мумкин?\n19 Худонинг айрим хизматчилари дилидагини тўкиб-солиш ва ҳиссиётларини изҳор этишга қийналишади. Шундай бўлса-да, Яҳова биз ибодат қилаётганимизда, Унга дилимиздагини тўкиб-солишимизни истайди (Заб. 118:145; Марсия 3:41). Ҳатто, ҳис-туйғуларимизни айтиш учун керакли сўзлар топа олмасак ҳам, биз чорасиз эмасмиз. Ҳаворий Павлус Римдаги масиҳийларга қуйидагича ёзган: «Зарур бўлганда нима ҳақда ибодат қилишни билмай қолганимизда, ушбу руҳ ифодалаб бўлмайдиган оҳ-нолалар билан биз учун воситачилик қилади. Бироқ қалбларни текширадиган Худо, муқаддас руҳ нимани назарда тутаётганини билади, чунки руҳ Тангрининг иродасига мувофиқ тарзда муқаддас кишилар учун воситачилик қилади» (Рим. 8:26, 27). Муқаддас Китобдаги Аюб, Забур ва Ҳикматлар каби китобларида ёзилган сўзлар тўғрисида мулоҳаза юритиш, Яҳовага ички ҳиссиётларимизни изҳор этишимизга кўмаклашади.\n20, 21. Филиппиликларга 4:6, 7 даги Павлуснинг сўзлари бизга қандай тасалли бермоқда?\n20 Агар муаммолар дастидан руҳимиз тушса, келинг, Павлуснинг филиппиликларга берган маслаҳатини эслайлик: «Ҳеч нарсадан ташвишланманглар, лекин ибодат ва илтижода тилакларингизни миннатдорчилик билан Аллоҳга билдиринглар». Шак-шубҳасизки, Энг Яхши Дўстимиз билан шу каби очиқ мулоқот бизга чинакам тасалли бахш этади. Павлус яна шундай деган: «Ҳар қандай ўй-фикрдан устун бўлган Худонинг тинчлиги қалбингизни ва онгингизни Исо Масиҳ орқали ҳимоя қилади» (Филип. 4:6, 7). «Худонинг тинчлиги» қалбимизни ва онгимизни ҳимоя қилаётгани учун доимо миннатдор бўлсак арзийди.\nҚандай қилиб ибодатлар Аллоҳ билан дўстона муносабатларимизни мустаҳкамлай олади? (21- хатбошига қ.)\n21 Ибодатлар Яҳова билан дўстона муносабатларни ривожлантиришимизга кўмаклашади. Шундай экан, «тинмай ибодат қилайлик» (1 Салон. 5:17). Илоё, ушбу мақола, Аллоҳ билан бўлган қимматбаҳо муносабатларимизни ва Унинг адолатли талабларига биноан йўл тутиш қароримизни мустаҳкамласин. Қолаверса, келинг, Яҳова чиндан ҳам бизнинг Отамиз, Тангримиз ва Дўстимиз бўлгани учун эга бўлаётган баракаларимиз ҳақида фикр юритишга вақт ажратайлик.\nҚЎРИҚЧИ МИНОРАСИ (ТАДҚИҚ СОНИ) Февраль 2014


Ниҳоят, Samsung энг арзон Galaxy M10 ва M20 смартфонлари тақдимотини ўтказди! - Terabayt.Uz\nКутилганидек, Samsung кеча – 28 январь куни Ҳиндистонда тақдимот тадбирини ўтказди. Унда янги – Galaxy M туркумидаги илк иккита моделдаги смартфон намойиш этилди.\nЎҚИНГ: Samsung энди Xiaomi билан беллаша олади: Galaxy M смартфонлари кутилганидан ҳам арзон экан!\nУшбу маросимда Infinity-V дисплейга эга Galaxy M10 ҳамда M20 русумли қурилмалар тақдим қилинди, Galaxy M30 намойиши эса кейинроқ бўлиб ўтади.\nGalaxy M10 модели диагоналига 6,2 дюймлик, тасвир аниқлиги 1480х720 пикселлик экранга эга. Асосий камераси 13, селфи-камераси эса 5 мегапикселлик. Смартфоннинг «электрон юраги» – якка кристалли Exynos 7870 чипидир. Бу процессор 1,6 ГГц такт частотасидаги саккизта ядрони ҳамда Mali-T830 график тезлатгичини ўзида жамлаган.\nБу модел хотира ҳажмига кўра икки хил: бошланғич версияда 2 гигабайтлик тезкор ва 16 гигабайтлик доимий хотира бўлса, иккинчи версиясида мазкур кўрсаткичлар тегишлича 3 ва 32 гигабайтга тенг.\nGalaxy M10 корпусининг ўлчамлари 160,6х76,1х7,9 миллиметрни, вазни эса 163 граммни ташкил этади. Орқа панелида бармоқ изи сканери, ичида 3400 мА/соатлик аккумулятор жойлашган.\nЎҚИНГ: Samsung Galaxy S10 смартфонларининг Европадаги нархлари маълум қилинди!\nGalaxy M20 модели эса ўлчамлари ва аппарат қисмига кўра ундан каттароқ: 156,6х74,5х8,8 миллиметрлик корпуси 186 грамм тош босади. Тасвир аниқлиги 2340х1080 пикселлик бўлган дисплейнинг катталиги диагоналига 6,3 дюймга тенг. Samsung унга ўзининг янги ишланмаси – яқинда тақдим этилган Exynos 7904 процессорини ўрнатган. Бу смартфон тезкор хотираси 3-4 гигабайтлик, флэш-хотираси эса 32 ва 64 гигабайтлик талқинларда чиқарилади. Унинг аккумулятори эса ҳайратланарли – нақ 5000 мА/соатлик ток сиғимига эга! Шунингдек, бу модел замонавий USB-C портига эга эканлиги билан ҳам «ука»сидан фарқланади. Аммо камералари худди Galaxy M10 моделидаги сингари – 13 ва 5 мегапикселлик якка датчиклар.\nGalaxy M10 ҳамда Galaxy M20 қулоқчинлар учун стандарт 3.5 миллиметрлик аудиотирқишга эга. Ҳар иккала смартфон Android 8.1 Oreo операцион тизим талқини базасидаги Samsung Experience 9.5 интерфейси билан ишлайди. Аммо компания уларнинг иккаловини ҳам Android операцион тизимининг энг янги – 9.0 Pie талқинигача янгилашга ваъда берган.\nУшбу смартфонларнинг савдоси Ҳиндистонда 5 февралда бошланади, тақдимотда уларнинг нархлари ҳам эълон қилинди. Galaxy M10 моделининг 2/16 гигабайтлик талқини 112 долларга, 3/32 гигабайтлиги эса 126 долларга баҳоланган. Galaxy M20 эса салгина қимматроқ: 3/32 гигабайтлиги 155, 4/64 гигабайтлиги бўлса 183 доллар. Ҳар иккала смартфон кўк ва қора корпусларда тақдим этилади.\nGalaxy M10 ҳамда M20 моделлари Ҳиндистондан ташқарида ҳам сотилиши ҳақида ҳозирча маълумот йўқ, бироқ айрим Samsung смартфонларини 883 000 сўмдан бошланувчи нархларда Terashop.uz интернет-дўконимиздан харид қилиш мумкин.\nЎҚИНГ: ЭКСКЛЮЗИВ: Galaxy S10+’нинг энг сифатли «жонли» сурати интернетда илк бор Terabayt.uz’да!


АФСОНАЛАР ҲАҚИҚАТГА АЙЛАНМОҚДА – Сурхон тонги\nБош саҳифа / Жамият / АФСОНАЛАР ҲАҚИҚАТГА АЙЛАНМОҚДА\nИюн 30, 2020\tЖамият Изоҳ қолдириш 391 Кўрилди\nЁшлар кунида Ангор туман давлат хизматлари марказининг янги биноси фойдаланишга топширилди.\nТадбирда Сурхондарё вилояти ҳокими Тўра Боболов сўзга чиқиб, аҳолининг узоғини яқин қилиш, уларга қулай ва тезкор давлат хизматлари кўрсатиш борасида олиб борилаётган ишлар хусусида батафсил тўхталиб ўтди.\nЎзига хос меъморий ечимга эга бўлган мазкур бинода аҳоли учун барча шароитлар яратилган. Хусусан, замонавий дизайн асосида жиҳозланган кутиш зали, хизмат кўрсатиш хоналари, кутубхона, болалар хонаси ташриф буюрувчилар хизматида.\nУшбу марказда хорижий инвесторлар учун ҳам бир қатор қулайликлар яратилган бўлиб, музокаралар ўтказиш зали, туманнинг инвестициявий салоҳиятини намойиш этувчи ахборот экранлари билан ҳам жиҳозланган.\nШунингдек, фуқаролар мазкур бинонинг ўзида Ўзбекистон Республикаси Президентининг Ангор туман Халқ қабулхонаси, Ўзбекистон Республикаси Бош вазирининг Тадбиркорлар мурожаатларини кўриб чиқиш бўйича Ангор туман қабулхонаси, ФҲДЁ бўлими ҳам жойлашган.\nЯна бир эътиборли жиҳат шундаки, ташриф буюрувчиларга хизмат кўрсатиш электрон навбат олиш орқали амалга оширилади. Бепул wi-fi зонаси мавжуд. Бино бўйлаб жойлаштирилган экранларда давлат хизматлари марказлари томонидан тақдим этиладиган хизмат турлари бўйича ахборот роликлари намойиш этиб борилади. Мазкур электрон таблолардан тадбиркорлар ҳам ўз маҳсулот ва хизматлари рекламасини шартнома асосида жойлаштириш имкониятига эга.\nОлдинги Оқолтинда янги ҳаёт нафаси\nКейинги САБР ҚЎЛТИҚЛАГАН АЁЛ


Сиёсий жараёнда якдиллик муҳим!\nМустақилликнинг ўтган 28 йилини республикамиз мардонавор босиб ўтиб, мақташга арзигулик муваффақиятларга эришди. Қозоғистон Республикасининг Тўнғич Президенти Нурсултан Назарбаев олиб борган адолатли сиёсат натижасида дунё ҳамжамиятида ўз ўрнимизга эга бўлдик.\nДавлат раҳбари Қасим-Жўмарт Тўқаевнинг мамлакат фуқароларига қилган мурожаатини қўллаб-қувватлаб, сиёсий жараёнда якдиллик билан иштирок этамиз.\nСайланадиган янги Президент мамлакатимизга беш йил раҳбарлик қилади. У она Ватанимиз – Қозоғистоннинг шу даврдаги муҳим ҳужжатларига имзо чекади, долзарб масалаларни ҳал қилади. Шундай экан, Ватан тақдирига бефарқ бўлмаган юртдошларимиз сайловда халқимизнинг жипслигини ва сиёсий фаоллигини намоён этадилар ҳамда муносиб номзодга овоз берадилар, деб ўйлайман.\nНурлан ҚУРАЛОВ, “Амангелди” МЧБ директори., 2019-04-09, 17:03 210\nЭлбошининг Туркистонга келгани, яхши албатта! 246\nҚозоғистонда азим шаҳарлар кўпаяверсин! 118\nКелажакка ҳам муносиб етиб бориши керак 300\nХУШХАБАРДАН МАМНУНМИЗ! 212\nФаровонлик сари яна бир қадам 276\nТақдиримиз ишончли қўлларда 220


ERIELL Group: Рамазон Ҳайити байрами муносабати билан хайрия ёрдами кўрсатилди\nМуқаддас Рамазон Ҳайити байрами арафасида ERIELL Group томонидан «Меҳрибонлик» ижтимоий ўзаро ёрдам ногиронлар жамияти Юнусобод бўлими ва Тошкент вилояти ихтисослаштирилган Болалар уйига хайрия ёрдами кўрсатилди.\nРамазон Ҳайити – қадимий ва муқаддас байрам, унинг асосий мақсади маънавий ва ахлоқий покланишдир. Ушбу куннинг энг муҳим анъаналаридан бири муҳтожларга ёрдам бериш – «закот» ҳисобланади. Кўпгина оилалар манзилли қўллаб-қувватлашга ва васийликка муҳтож, аммо жамиятимизнинг заиф қатламларига алоҳида эътибор қаратиш лозим.\nЗамонавий дунёда, бошқаларнинг тақдирига бефарқ бўлмаслик, шунингдек, инсоний қадриятларни ва фазилатларни йўқотмаслик жуда муҳим. Тақдир кимгадир кулиб боққан бўлса, кимдир ёрдамга муҳтож эканлигини унутмаслигимиз лозим.\nERIELL Group хайрия ишларида фаол иштирок этиб келмоқда, жумладан, алоҳида эҳтиёжга эга бўлган инсонларни қўллаб-қувватлашга эътибор қаратмоқда ва байрамлар арафасида анъанавий равишда мамлакатимиздаги ихтисослаштирилган муассасаларга ёрдам кўрсатмоқда.\nРамазон Ҳайити байрами арафасида «Меҳрибонлик» ижтимоий ўзаро ёрдам ногиронлар жамияти Юнусобод бўлимига хайрия ёрдами кўрсатилди. Жамият қарамоғида бўлган 210 нафар инсон учун озиқ-овқат маҳсулотлари харид қилинди ва топширилди.\nERIELL Group ходимлари ҳам хайрия тадбирларида фаол иштирок этишмоқда. Рамазон Ҳайити муносабати билан Тошкент вилояти ихтисослаштирилган Болалар уйига ёрдам кўрсатиш учун маблағ йиғиш ташкил этилди. Мазкур болалар уйи психофизик ривожланишнинг турли хил бузилишларига эга 7 ёшгача бўлган 100 нафар бола учун мўлжалланган. Шифокорлар ва тиббиёт ходимлари болаларнинг саломатлигини яхшилаш билан, профессионал ўқитувчилар ва мутахассислар уларнинг таълим тарбияси билан шуғулланишади.\nХодимлар томонидан тўпланган маблағлар зарур озиқ-овқат, дори-дармон ва уй-рўзғор буюмларини сотиб олишга сарфланди.\nБир нарсани тушуниб олишимиз лозим, хайрия – бу биринчи навбатда инсонларнинг маданияти, йиғиладиган пуллар иккинчи даражали. Хайрли ишларга қанча пул берилганлиги муҳим эмас, хайрия ишларига кўпроқ эътибор қаратиши кераклигини ҳар бир инсон ичидан тушиниши муҳим.\nERIELL Group Ўзбекистон аҳолисини муборак байрам – Рамазон Ҳайити билан табриклайди! Ҳаётингиз қувончга, хонадонингиз нурга, қалбингиз меҳрга тўлсин!\nERIELL Group Қашқадарё вилояти фахрийларини қутлади


Шарқий ҳарбий округ «Ғурумсарой» дала-ўқув майдонда «Шарқ–2019» Ўзбекистон ва Россия Федерацияси ҳарбий хизматчиларининг ҳамкорликдаги 5 кунлик тактик ўқув машғулотлари бўлиб ўтди. Бу ҳақда Мудофаа вазирлиги Ахборот ва оммавий коммуникациялар департаменти маълум қилмоқда.\nДастлаб «Ғурумсарой» дала-ўқув майдонида икки давлат ҳарбий хизматчилари иштирокида брифинг ташкил этилиб, ҳамкорликдаги машқларни ўтказиш билан боғлиқ масалалар келишиб олинди.\n«Шарқ–2019» ҳамкорликдаги ўқувлари давомида тунги шароитда ҳам машғулотлар бўлиб ўтди.\nҲамкорликдаги ўқувларининг ёпилиш қисмида машғулотлар юксак савияда ўтганлиги, машқлар икки давлат ҳарбийларига тажриба алмашишлари учун катта имконият яратгани алоҳида эътироф этилди.


Қандай қилиб қоринни йўқотса бўлади? Олимлар энг самарали усулни аниқлади - Hidoyat.uz\nАсосий саҳифа Жамият Гўзаллик Қандай қилиб қоринни йўқотса бўлади? Олимлар энг самарали усулни аниқлади\nАмерикалик олимлар қорин қисмидаги ёғни йўқотиш учун қисқа машқлар ёрдам бериши ҳақида хулосага келди. Бу ҳақда Sputnik хабар қилди.\nМутахассисларнинг фикрига кўра, ёш ўтиши билан мушак массаси қисқариши кузатилади ва бу ўз навбатида кўп ҳолларда қорин ва баданнинг тепа қисмида ёғ тўпланишига олиб келиши мумкин.\nБу қорин семизлиги дейилади, бу эса юрак-қон касалликлари ривожланиши хавфини оширади.\nОлимлар тадқиқот ўтказди, унда 70 ёшли кишилар иштирок этди.\nУларнинг ярми 10 ҳафта мобайнида кунига 3 марта қисқа машқларни бажарди. Қолганлар эса одатдаги ҳаёт тарзини давом эттирди.\nБошида машқлар 18 дақиқа давом этган, бироқ аста-секин уларнинг давомийлиги 36 дақиқага етган.\nТадқиқот натижаларига кўра, спорт билан шуғулланганларнинг ёғ массаси турмуш тарзини ўзгартирмаган кишилар билан таққослаганда учдан бир қисмга камайгани маълум бўлди. Шунингдек, уларнинг мушаклари ҳам кўпайди.\nШу билан бирга, мутахассисларнинг таъкидлашича, қисқа машқлар эркакларда кўпроқ самарали натижа берган.


Ўзбекистон Миллий олимпия қўмитасининг Тезкор штаби олимпия спорт турларини ўрганиш жараёнини давом эттиради.\nРежага мувофиқ штаб аъзолари Ўзбекистон Миллий Паралимпия ассоциациясига ташриф буюришди.\nУнда МОҚ раиси Р.Шоабдураҳмонов, МОҚ раиси ўринбосари вазифасини бажарувчи, Тезкор штаб раҳбари Ш.Ташматов, Республика спорт тиббиёти илмий-амалий маркази директори А.Садиков ва Паралимпия ассоциацияси раиси М.Ташходжаев ҳамда ассоциация мутахассислари иштирокида спортчилар билан бевосита мулоқот ўтказилди.\nСуҳбат давомида ассоциация раҳбарияти билан бўлажак йирик мусобақалар, жумладан Токио-2020 ҳамда Париж-2024 Паралимпия ўйинларига тайёргарлик масаласи ҳам муҳокама қилинди. Тезкор штаб аъзолари бу борада спортчиларга яратиб берилган шароитлар билан танишди.\nШуни таъкидлаш керакки, Рио-2016да паралимпиячиларимиз 32 нафар спортчи билан иштирок этиб, 8 та олтин, 6 та кумуш ва 17 та бронза, жами 31 та медални қўлга киритишган ва умумжамоа ҳисобида 16-ўринни эгаллашган эди.\nБўлажак Паралимпия ўйинларида уларга бундан ҳам яхши натижа қайд этиш вазифаси қўйилиб, бунинг учун барча шарт-шароитлар яратиб берилишига алоҳида эътибор қаратилди.\nМОҚ раиси Р.Шоабдураҳмонов айни дамда Миллий Паралимпия марказида ўқув-йиғин машғулотларини ўтказаётган парадзюдо, пара пауэрлифтинг ҳамда пара енгил атлетика терма жамоалари аъзолари билан бевосита мулоқот қилиб, уларни қийнаётган муаммолар билан қизиқди.\nЎз навбатида, спортчилар ва мураббийлар ассоциация раҳбарияти томонидан уларнинг халқаро мусобақаларга юқори даражада тайёргарлик кўриши учун барча зарур шароитлар яратиб берилганини маълум қилишди.


ЎзА - Осиё ўйинлари-2018. Курашчиларимиздан навбатдаги олтин\nОсиё ўйинлари-2018. Курашчиларимиздан навбатдаги олтин\n29.08.2018 19:00 Чоп этиш версияси\nШу кунларда спорт ихлосмандларининг нигоҳи Индонезиянинг Жакарта ва Палембанг шаҳарларига қаратилган, десак адашмаймиз. Зеро қитъамизнинг энг сара атлетлари жамулжам бўлишган ҳисоб бўйича 18-Осиё ўйинларида мамлакатимиз спортчилари ҳам муваффақиятли иштирок этишяпти.\nМусобақанинг ўнинчи кунига келиб Ўзбекистон спорт делегацияси томонидан қўлга киритилган олтин медаллар сони 10тадан ошиб кетди. Жумладан, бугунги беллашувларда кураш бўйича аёллар ўртасида 63 килогача бўлган вазн тоифасидаги баҳсларда ҳамюртимиз Дилдор Шерматова шоҳсупанинг энг юқори поғонасига кўтарилди.\nШу кунгача Туркиянинг Истанбул шаҳрида ўтказилган жаҳон чемпионати (2017 йил) ҳамда ёпиқ иншоотлардаги Осиё ўйинлари(Ашхобод, 2017 йил)да ғалаба қозонган спортчимиз ўз шахсий коллекциясини ёзги Осиё ўйинларининг олтин медали билан бойитди.\nУ аввалига филиппинлик рақибаси устидан соф ғалабага эришди. Иккинчи даврада эса Дилдор афғонистонлик Нафиса Аҳмадийга ҳам ҳеч қандай имконият қолдирмади. Чорак финал доирасида Хитой Тайпейи вакиласи Хуанг Шиханнинг анча жиддий қаршилигига дуч келган ҳамюртимиз ярим финалда мезбон курашчи Шифа Ҳасаний устидан ҳам ишончли ғалабага эришди. Ва ниҳоят финалда Дилдор Шерматова Мўғулистон вакиласи Басанжаргал Байарбатни 3-0 ҳисобида мағлуб этди. Шу тариқа ўзбек кураши усталари Осиё ўйинларида терма жамоамиз ҳисобига ўзларининг тўртинчи олтин медалини қўшиб қўйишди. Ушбу вазн тоифасида гиламга чиққан яна бир вакиламиз Мухлиса Абдумаликова эса бронза медалига сазовор бўлди.


"Олимпиакос" ва "Андерлехт" жамоалари ўртасидаги учрашув вақтида мухлислар тўқнашуви рўй берди - Спорт UZ - Скачать музыку бесплатно новинки музыки 2016-2017\nЕвропа Лигасининг 1/16 финали доирасида, Грециянинг "Олимпиакос" ва Бельгиянинг "Андерлехт" жамоалари ўртасидаги жавоб ўйини арафасида икки жамоа мухлислари ўртасида тўқнашув келиб чиқди. Бу ҳақда «Спорт-Экспресс» хабар берган. Манбанинг маълумотига кўра, Афина шаҳри марказида ўнлаб мухлислар иштирокида оммавий муштлашув содир бўлган. Полиция оломонни тарқтиб юборишга муваффақ бўлган, меҳмон жамоа мухлисларидан 6 нафари ҳибсга олинган, яна 4 нафар мухлис тўқнашув вақтида жароҳатлангани қайд этилган. Шунингдек, бу тўқнашув туфайли ҳудуддаги бир неча ресторан ҳамда дўкон зарар кўрган. - деб хабар бермоқда Stadion.uz нашри.


Баҳром Ҳайдаров: Биз учун ортга йўл йўқ\n15 май, 2018, 11:59\nХабарингиз бор кеча Суперлиганинг 12-туридан ўрин олган “Насаф” ҳамда “Нефтчи” (2:0) жамоалари ўртасидаги баҳс бўлиб ўтди. Учрашувдан сўнг ўтказилган матбуот анжуманининг иккинчи қисмида фарғоналиклар устози Баҳро Ҳайдаров иштирок этди ва ўзининг ўйин ҳақидаги фикрларини билдириб ўтди.\n“Бугунги ўйинга тузган режамизни футболчиларимиз бажаришди. Иккинчи рақамда ҳаракат қилган бўлсак ҳам, қарши ҳужумларда яхши ҳаракат қилдик. Гол уриш учун имкониятларга ҳам эга бўлдик. Аммо бу бизга насиб қилмади. Ўйиннинг охирида пеналтидан гол ўтказиб юбориш, ҳамма мураббий учун аламли бўлади. Футболчиларимизга доим таъкидлаймиз, ўйин ҳакамнинг сўнгги ҳуштаги чалингунча ўйналишини. Ўзларингиз гувоҳ бўлдиларингиз, ҳатто сўнгги сонияларда ҳам бизда гол уриш имкони бўлди. “Насаф”ни бугунги ғалаба билан табриклайман. “Насаф” пойдевори бақувват клуб, бу жамоадан йетакчи ўйинчилар тарк этганда ҳам, ўрнини бошқа ўйинчилар тўлдириб келаверади. Ўйинчилар кетгани бу жамоани ҳеч қачон кучсизлантириб қўймайди. Бунда мураббийнинг ҳам олиб бораётган иши сабаб деб, ўйлайман. Жамоанинг кейинги омадсизлиги бу вақтинчалик, ҳали “Насаф” ўз сўзини айтади. Жамоамиздаги мавжуд ўйинчиларимиз қўлдан келганча ўйин намойиш этишаяпти. Мана трансферга яқин қолмоқда. Жамоамизни кучайтириш учун режалар тузганмиз ва албатта буни амалга оширамиз. Мақсадимиз, тажрибали футболчилар билан жамоамизни кучайтирмоқчимиз. Бизга энди ортга йўл йўқ”, - дейди “Нефтчи” бош мураббийи.


Аллоҳ кимни севади? | Azon.uz - Ахборот-таҳлилий портал\nАллоҳ кимни севади?\n1082 08:00 09.11.2019\nАллоҳ таоло Ўзига қайтган солиҳ бандасини севади. Бу севги онанинг боласига бўлган муҳаббатидан ортиқ. Ҳабибнинг маҳбубасига бўлган севгидан зиёда. Чўпоннинг йўқотиб қўйган қўйини топиб олган ҳолдаги ишқидан кўп.\nБизга Ўз Руҳидан пуфлаган, фаришталарини бизга сажда қилдирган, биз учун бор мавжудотларини бўйсундирган ва гуноҳкорлар учун мағфират хазиналарини ланг очиб қўйган Зот қандай бизни севмасин?!\nБалки биз Унинг муҳаббатини китобларда ўқиганимиз Ромео ва Жульетта ёки Қайс ва Лайли муҳаббатига қиёслаган пайтимизда жуда улкан зулмни амалга ошираётган бўламиз.\nАмалларига мағрур бўлганлар...\nАллоҳ кимнинг йўлини очиб қўяди?\nБалки Унинг муҳаббатидан маҳрум бўлишимизга, ҳар қандай муҳаббатдан маҳрум бўлиш ва ҳар қандай қадрли нарсадан маҳрум бўлиш тенг кела олмайди.\nУнинг бизга ғазабига ҳеч қандай ғазаб баробар бўлолмайди.\nБиз ҳақиқатда гуноҳларимиз учун йиғлашимиз керак. Қандайдир ҳижрон ёки фироқ ёхуд ўлим учун эмас. Аллоҳнинг қадрини ҳақиқатда билганларнинг ҳоли шундай бўлур.\nАммо бунга қодир бўлмаслар.\nМустафо Маҳмуд, "Маймунлар замони" китобидан


Realme 7 5G чиқди – Европадаги энг арзон 5G-смартфон! - Terabayt.Uz\nRealme 7 5G чиқди – Европадаги энг арзон 5G-смартфон!\nOPPO компаниясининг арзончи суббренди Европада ўзининг Realme 7 5G смартфонини намойиш қилди. Бунгача мазкур туркумда Realme 7 ва Realme 7 Pro геймерофонлари чиққан, яна Realme 7i модели ҳам тақдим этилган.\nRealme 7 5G ҳам ташқи кўриниши жиҳатидан шу смартфонларга ўхшаш, лекин кучлироқ. Диагоналига 6.5 дюймлик IPS-дисплей 120 герцлик частотада янгиланади. Унинг юқори чап бурчагида 16 мегапикселлик селфи-камера учун тирқиш бор. Смартфон корпуси пластикдан ишланган, бармоқ изи сканери ўнг қиррадаги ёқиш-ўчириш тугмачасига интеграция қилинган.\nRealme 7 5G модели янги процессор – MediaTek Dimensity 800U базасига қурилган. Мазкур чипсет 7 нанометрлик технологик жараёнга асосланган бўлиб, унинг ҳисобловчи ўзаги 2.4 ГГц.лик Cortex-A76 ҳамда 2.0 ГГц.лик Cortex-A76 ядроларини ўз ичига олган. Процессор жамланмасига яна Mali-G57 видеотезлатгичи ва 5G-модем ҳам киритилган бўлиб, у sub-6GHz, SA ҳамда NSA тармоқларини қўллаб-қувватлайди.\nRealme 7 5G автономлигини 5000 мА/соатлик аккумулятор таъминлайди, комания уни 30 ваттлик тезкор қувватлаш технологияси билан таъминлаган. Компания уни тезкор/доимий хотираси ҳажмига кўра биттагина – 6/128 гигабайтлик вариантда чиқарган.\nСмартфон Android 10 операцион тизими устига қурилган Realme UI график қобиғи билан тақдим этилган. Унинг квадрокамерасида асосий датчик 48 мегапикселлик (f/1.8) бўлса, 8 МПлик иккинчи сенсор кенг бурчакли (кўриш бурчаги 119 даражали) объектив билан тақдим этилган. Шунингдек, бош камера жамланмасида ҳар бири 2 мегапикселлик яна иккита – портретлар учун ва макрофотография сенсорлари мавжуд.\nСавдоси 27 ноябрдан бошланадиган Realme 7 5G модели Европадаги энг арзон 5G-смартфон сифатида майдонга кириб келмоқда. Компания унинг учун 279 евро миқдорида нарх белгилаган бўлиб, «Қора жума» куни эса бу смартфон нақ 50 евролик чегирма билан сотилади.\n#Oppo #андроид смартфон #нархлар # 5G смартфон #5G-смартфони #Realme #Oppo Realme 7 5G


13:18, 22.05.2020 // 22240\nБилли Айлишнинг уйи Google Maps’дан йўқолиб қолди. Бунга қўшиқчининг уйида меҳмон бўлишни истаган мухлислар айбдор\nАмерикалик қўшиқчи Билли Айлишнинг уйини Google Maps’дан кўрмоқчи бўлган мухлислар эндиликда фақат бежалган доғга дуч келмоқда. Бунга қўшиқчининг оиласини қўрқитиб қўйган ёқимсиз воқеа сабаб бўлган. Шу сабабли Билли Айлиш Google билан кўплаб юлдузлар орзу қиладиган алоҳида келишувга эришишга муваффақ бўлган, деб хабар беради Medialeaks.\n18 май куни Билли Айлишнинг уй манзили интернет тармоғида тарқалиб кетганидан сўнг, қўшиқчи Google Maps’дан уйининг 3D кўринишини беркитиб қўйишни сўраган. Эндиликда қўшиқчи оиласи билан яшайдиган Лос-Анжелесдаги уй ўрнида бежалган доғ турибди.\nТахминларга кўра, Айлишнинг бундай қилишига нотаниш шилқим йигитнинг уйи олдида тез-тез пайдо бўлиб қолгани ва бу ердан кетишдан бош тортиб, хатти-ҳаракатлари билан бутун оилани қўрқитгани сабаб бўлган. Шу каби ҳолатлардан кейин қўшиқчи судга мурожаат қилган ва йигитнинг ўзига 180 метрдан яқин келмаслиги бўйича расман ҳукм чиқартирган.\nМаълумотларга кўра, Айлиш Google’дан ўзининг шахсий маълумотларига оид масалага эҳтиёткорлик билан ёндашишни сўраган ягона машҳур эмас. Сервис ўз харитасидан Пол Маккартни, Лили Аллен ва бошқа юлдузларнинг ҳам уйини «ўчириб ташлаган». Бундан ташқари, Google вакилларининг таъкидлашича, ҳар қандай одам компанияга мурожаат қилиб, харитадан ўз уйлари ёки шахсий ҳаётга дахл қиладиган бинони яшириб қўйишни сўраши мумкин.\nБилли Айлиш питбул зотли кучук асраб олди\n«Карантиндан кейин инсонлар ўзини бахтли ҳис эта бошлайди». Билли Айлиш изоляцияни қандай ўтказаётгани ҳақида сўзлаб берди\n12:14 Кеча // 159102\n23:18 Кеча // 132183\n15:36 Кеча // 114879\n11:13 Кеча // 114454\n20:25 Кеча // 106963


Ўзимиз ўзгаришимиз керак » Ўзбекистон янгиликлари – Zamin.uz\nБиз "одамлар нима дейди?" мезони бўйича яшайдиган халқмиз. Тўйларимизни ҳам ҳукумат белгилаб, тартибга солиши керак.\nЧиқиндини чиқинди қутисига эмас, кўчага ташлаймиз, ҳожатхонада сув тушириш ипини тортмаймиз, машинамизни бировга халақит қиладими-йўқми, ўйламай исталган жойга қўямиз, навбатга туриш деган нарса умуман ёт, оддий ўзи битадиган ишга таниш ахтарамиз, коммунал тўловни қачон эшигимиз тагига сўраб келсагина тўлаймиз, адолат талаб қиламизу фарзандимизни ўқишига пул тиқамиз, кеча писиб юргандик, энди милицияга ўдағайлаймиз, одамга кийимига, соқолига қараб, мартабасига қараб муомала қиламиз.\n1000 долларни артистга бергани, 100 долларга кўйлак кийгани пул топилади, аммо 50 минг сўмлик китобга пулимиз етмайди, ҳажга боришга навбатни суриш учун пул тиқамиз (тасаввур қилинг, қайсидир мусулмонни бордирмай айнан сиз боришингиз учун), қизимизни турмушга бериш учун қарзга темир дарвоза ўрнатамиз, санайверсам адоғи йўқдек.\nИчимиз бўш, бўм-бўш, ишонмасангиз, одамларни юз-кўзларига боқинг: 7 ёшдан 70 ёшигача чин дилдан очилиб кула олмайди, ҳаётдан баҳра ололмайди, ҳамманинг ғами бор, ташвиши бор. Ўзимиз ташкил қилган, ўзимиз ўйлаб топган, ўзимизга тўсиқ бўлган ташвишлар.\nАслида жиннилар эмас, биз жиннимиз, бир-биримизга анграйиб, сохта мулозамат, мақтовлар, кибр, манманлик, бойликка ҳирс қўйган, шу билан обрў топаман деган нафс қуллари.\nБизни тартибга солиб туриш керак, акс ҳолда ўнгланмаймиз. Шунга ўрганганмиз, минг афсус. Ўзимиз ўзгармас эканмиз, балога ҳам эриша олмаймиз. Шунақа ишламайдиган қонунлар, қарорлар қабул қилиб, бақир-чақир, асаббузарлик, камситиш, адолатсизлик, порахўрлик остида умр ҳам поёнига етиб, кейинги авлод яна шуни давом эттираверади.\nЯнгиликлар » Ҳаёт тарзи » Ўзимиз ўзгаришимиз керак\n18:13 Юз минг сўмлик банкнот чиқарилаётганидан ҳадиксираш керакми?\n03:30 Лигаларимизга ҳам “қайта қуриш” керак...\n12:45 Ойликка яшайдиган одам\n23:44 Сизда гапим бор…


Деновдаги портлаш юз берган савдо мажмуаси бузиб ташланди - Bugun.uz\nДеновдаги портлаш юз берган савдо мажмуаси бузиб ташланди\n17:38 | 10-12-2021\nСурхондарё вилояти Денов туманида 7 декабрь куни содир бўлган портлашдан сўнг «Indenim» савдо маркази бузиб ташланди. Бу ҳақда «Kun.uz» хабар берди.\nМаълум қилинишича, 8 декабрь куни туман ҳокимлигида ташкил этилган матбуот анжуманида ФВВ Давлат ёнғин назоратини ташкил этиш бошқармаси бошлиғи Ўлмас Музаффаров ҳодиса оқибатида савдо мажмуаси жойлашган бинонинг асосий юк кўтарувчи вертикал конструкциялари жойида тургани, фақатгина тўсувчи деворларига зиён етганини таъкидлаган.\n«Савдо марказининг икки қаватли биноси ҳам сейсмик, ҳам ёнғин хавфсизлиги нуқтаи назардан мустаҳкам қилиб қурилган. Газ ва ҳаво чақнашидан сўнг ҳам унинг асосий юк кўтарувчи вертикал конструкциялари жойида турибди, тўсувчи деворларига зиён етган.\nАйни пайтда ҳодиса жойида ишчи гуруҳ томонидан вилоят ҳокимлигининг кўмагида чақнаш натижасида яроқсиз ҳолга келган қурилиш конструкциялари чиқариб ташланмоқда. Бу ишларга асосан ФВВдан, ички ишлар органларидан, Миллий гвардия ва бошқа тегишли хизматлардан ҳарбий хизматчилар ва қутқарувчилар жалб этилган», — деган Музаффаров.\nБироқ матбуот анжуманида масъуллар савдо маркази қисқа фурсат ичида бузиб ташланиши кутилаётгани ҳақида ҳеч қандай маълумот бермаган. Воқеа жойидан юборилган видео ҳамда суратларда бинони бузиш ишлари 9 декабрь куни бошлангани, 10 декабрга келиб бино буткул бузиб ташлангани маълум бўлган.\nМавзуга доир: Сурхондарёдаги портлаш талафотлари бўйича маълумот берилди\nАввалроқ Сурхондарёдаги савдо мажмуасида портлаш содир бўлиб, шундан сўнг воқеа юзасидан қўшимча маълумот берилганди. Куннинг иккинчи ярмида эса портлашда ҳалок бўлганлар 2 нафарга етгани айтилган. Фавқулодда вазиятлар вазирлиги бошқармаси эса портлаш юзасидан расмий видеобаёнот берган.


2 минг 700 дан ортиқ ўт ўчирувчи Португалия ўрмонларида содир бўлаётган ёнғинларни тўхтатиш учун ишламоқда.\n30 июн 2022, Тошкент вақти: 07:26\nМаълумотларга кўра, ёнғинга сабаб бу йилнинг аввалгиларидан анча қуруқ келганидир. Бошқа Европа мамлакатлари ҳам ёрдамчи куч сифатида ўт ўчирувчи ходимлар ва вертолётларни Португалияга жўнатадиган бўлди. Ҳозирга қадар ёнғин 30 минг гектар ҳудудни эгаллади.\nБошқа мамлакатларда эса тинимсиз ёмғир туфайли юзлаб одам нобуд бўлмоқда, яна минглаб одам эса уй-жойсиз қолмоқда. Жумладан, Болгарияда тинимсиз ёққан ёмғир туфайли юзага келган сув тошқини оқибатида 24 одам нобуд бўлди, тахминан 14 минг одам уйсиз қолди.\nШунингдек, ўтган икки кун давомидаги тинимсиз ёмғирдан кейинги сув тошқини Туркиянинг шимоли-шарқий қисмидаги аксар ҳудудларни ҳам вайрон қилди.\nХитойда эса сув тошқинида қолиб, 47 одам нобуд бўлгани хабар қилинмоқда. Бангладешда 20 мингга яқин одам сув остида қолаётган уйларини ташлаб қочишга мажбур бўлди.


Қозоғистон пойтахтида халқаро экологик конгресс бўлиб ўтади\nNUR-SULTAN. Kazinform – Қозоғистон пойтахтида шаҳрида «Барқарор келажак сари!» мавзусида «ECOJER» халқаро конгресси бўлиб ўтади, деб хабар беради Kazinform мухбири.\n«ECOJER» ассоциацияси маълумотларига кўра, «Барқарор келажак сари!» мавзусидаги Биринчи халқаро экологик конгресс Қозоғистон мустақиллигининг 30 йиллиги доирасида ташкил этилади. Қозоғистон Республикаси Экология, геология ва табиий ресурслар вазирлиги томонидан қўллаб-қувватланаётган тадбир Бутунжаҳон атроф-муҳитни ҳимоя қилиш куни арафасида бўлиб ўтади.\nКонгресснинг мақсади - барча манфаатдор томонларнинг саъй-ҳаракатларини бирлаштириш ва экология, барқарор ривожланиш, «яшил» сармоялар улушини ошириш, экологик маданият ва жамоатчиликни хабардор қилиш бўйича таклиф ва тавсиялар ишлаб чиқиш бўйича тажриба алмашиш.\nТадбирда вазирликлар вакиллари, Қозоғистон Республикаси парламенти депутатлари, саноат корхоналари раҳбарлари, экологик фаоллар, халқаро ривожланиш институтлари вакиллари ва бошқалар иштирок этишади. Конгресс барча санитария-эпидемиология талабларига қатъий риоя қилинган ҳолда ташкил этилган.\n#Жамият #ҚР Экология, геология ва табиий ресурслар вазирлиги\n6 Алматидаги оммавий тартибсизликлар вақтида қўлга олинганларни қаердан излаш керак


Жаҳон кубоги 2014: бугун "А" ва "В" гуруҳларидаги якуни учрашувлар ўтказилади\n29 июн 2022, Тошкент вақти: 02:24\n“G” гуруҳида Португалия билан Қўшма Штатлар ўртасидаги учрашув 2-2 дурранг натижаси қайд этилди.\nБразилияда давом этаётган футбол бўйича Жаҳон чемпионатида бугун “В” гуруҳида Ҳолландия билан Чили Сан Пауло шаҳрида майдонга тушади. Иккала терма жорий натижаларга кўра, аллақачон финал босқичига чиққан. “В” гуруҳида бугун шунингдек, Австралия билан Испания ҳам Куритиба шаҳридаги стадионда беллашади, лекин бу учрашув жамоаларнинг аллақачон белгилаб бўлинган тақдирига таъсир қилмайди. Учрашувнинг иккаласи Тошкент вақти билан соат 21.00да бошланади.\nШунингдек, (Тошкент вақти билан) 24 июнга ўтар кечаси соат 01.00да “А” гуруҳида мезбон Бразилия терма жамоаси пойтахт Бразилиа шаҳрида Камерун жамоаси билан тўқнаш келади. Айни гуруҳдаги Хорватия билан Мексика жамоалари Рецифе шаҳрида беллашади. Бу гуруҳда Бразилия жамоаси 4 очко билан пешқадамлик қилмоқда.\nЯкшанба куни Бельгия жамоаси Россия устида 1-0 ҳисобида ғалаба қилди ва “Н” гуруҳида 6 очко билан биринчи ўринга чиқди. Айни гуруҳдаги яна бир ўйинда Жазоир Жанубий Кореяни 4-2 ҳисобида мағлубиятга учратиб, финал босқичига чиқиш имкониятларини сақлаб қолди.\n“G” гуруҳида Португалия билан Қўшма Штатлар ўртасидаги учрашув 2-2 дурранг натижаси қайд этилди. Бу гуруҳда 4 очкодан тўплаган Германия биринчи ўрин, АҚШ эса камроқ гол ҳисобига иккинчи ўринни эгаллаб турибди.


Jamoatchilik bilan aloqalar (8) - Уч илдиз\n8-мавзу. Оқ ва қора PR\nПиар мутахассисларининг оммавий муносабатларни турли рангларга бўяб талқин қилиши.\nОқ ва қора пиар тўғрисидаги тушунча.\nПиарнинг бошқа рангларда ҳам талқин қилиниши.\nҚора пиарда иштирок этувчилар.\n«Тадқиқотчилар шундай хулосага келишдики, коммуникация инсонга, тери остига қуйиладиган шприц каби таъсир кўрсатиши мумкин, унга эса ҳеч нарсани қарши қўйиб бўлмайди»\nПиар мутахассислари оммавий муносабатларни турли рангларга бўяб талқин қиладилар. Айтайлик, инсон феъри-атворига кўра ё оқкўнгиллик ёки ичиқоралик билан муносабатда бўлиши мумкин. Агар шу муносабатларни шартли равишда рангларга бўяб таърифласак, масала анча ойдинлашади. Оқкўнгиллик билан қилинган муносабатни – оқ пиар, ичиқоралик билан қилинган муносабатни – қора пиар, деб аташ мумкин.\nОқ ва қора пиар тўғрисидаги масалада суҳбатни ҳодиса моҳиятининг ўзидан бошлаш лозим. Пиар – бу ахборотни бошқариш, яъни яратиш ва илгари суриш. Бутун жараён, ўйлаб топилгани ва ижросидан келиб чиқиб керакли тус берилади. Бинобарин, содда қилиб айтганда, оқ пиар – бу ижобий мақсадга қаратилган ахборотни ташкиллаштириш ва унинг оқ усуллар билан илгари суриш. Қора пиар – бу қора ахборотни яратиш ва ножўя мақсадларда талқин этиш.\nАйрим мутахассисларнинг ҳисоблашича, қора пиар тушунчаси мавжуд эмас. Масалан, россиялик психолог олим Игорь Скрипюк шундай ёзади:\n«Шундай қилиб, бир маънода таъкидлаш мумкинки, “қора” ПР тушунчаси – мавҳум, негаки, ПР таърифига кўра, фақат «оқ» бўлиши мумкин. Матбуот “қора” ПР деб атайдиган ҳолатлар аслида “жирканч” сиёсий технологиялар, бадном қиладиган сиёсий рекламалар ва ёлғон тарғиботдан иборат. “Имиж-Контакт” консалтинг компаниясининг Петербург филиали раҳбари А. Куртов фикрича, «қора тарғибот» билан йирик фирмалар эмас, балки профессионал салоҳиятга эга бўлмаган ва ўз келажаги ҳақида қайғурмайдиган “ҳунармандлар”нинг майда жамоаси шуғулланади». Бу иддаога қўшилиш ҳам, қўшилмаслик ҳам мумкин, зеро, мазкур профессионал майдонда от сураётган на майда, на йирик фирмалар ўз фаолиятида “жирканч ишлар” ва ёлғонга мансублиги ҳақида ҳеч қачон гапиришмаган, билвосита аломатларига кўра баҳоласак, ушбу айб теппа-тенг равишда уларга ҳам, бошқаларига ҳам тегишли»1. Россиялик мутахассис Андрей Бирюков ҳам “қора пиар” тушунчаси таърифига кўра мавжуд бўлолмайди, бунинг учун жаҳон ПР классикларига, айнан Сэм Блэкка мурожаат қилиш етарли»2 деб ҳисоблайди, айни ўринда “қора технологиялар” борлигини тан олиш мумкин.\nМаълумки, қора пиарни ишлатишнинг энг фаол вақти – бу сайловлар даври. Қуйида биз бунга яна тўхталамиз. Ишонч ҳосил қилиш мумкинки, қора пиар усуллари сайловлар демократик тарзда ўтадиган барча жамиятларда ишлатилади. Айрим ҳолатларда катта даражадаги махфийлик ва маҳорат билан, бошқасида камроқ. АҚШдаги президентлик сайлов кампаниясида оқланган қора пиарлар кенг қўлланилишига ҳеч ким шубҳа қилмайди. У ерда бу ишлар билан олий тоифадаги профессионалар шуғулланади, майда “ҳунармандлар” эмас. Қора пиарни замонавий шаклда ҳам амалга ошириш мумкин. Мақсадни аниқлаштириб олиш муҳим – ёмонотлиқ қилишга интилиш ҳар доим қора рангда бўлган.\nМаълумки, оқ, кулранг ва қора тарғибот тушунчалари бор.\nОқ тарғибот – расман рўйхатга олинган оммавий ахборот воситалари орқали олиб борилади.\nКулранг тарғиботда оммавий ахборот воситасининг қарам ҳолати очиқ ошкор этилмайди. Балки эҳтимол, мазкур манба ўзини ахборот муаллифи ва жамоатчилик ўртасидаги ўзаро муносабатларга доир учинчи, бетараф томон деб эълон қилади. Аммо аслида кулранг тарғиботда ОАВ сезилмайдиган тарзда муаллифни қўллаб-қувватлайди.\nҚора тарғибот бевосита қўпорувчи хусусиятга эга. Бундай ахборотда уни тарқатишнинг ҳақиқий мақсадлари яширилади.\nПиарнинг бу каби оқ, кулранг ва қорага бўлиниши мумкинми? Бундай ёндашувда оқ пиар борми – пиар олий сифатлими ёки унда манипуляция борми? Қорпа пиар тарғиботдан, “жинса” ёки антипиардан нимаси билан фарқланади? Ҳар қандай жирканч пиар – бу қора пиарми?\nСариқ, яшил, қизил ва бошқа “рангдаги” пиарлар мавжудлигини таъкидлайдиган мутахассислар ҳам бор. Сариқ деб ўзининг мазмунига кўра, тутруқсиз журналистикани эслатиб юборадиган пиарни тилга олишади.\nЯшил пиар хусусиятига камида учта йўналиш киради: 1) табиатни муҳофаза қилувчи ташкилотлар; 2) хорижий долларлар оқими билан дастакланувчи пиар; 3) мусулмонлар ҳаракатини қўллаб-қувватловчи пиар.\nРоссияда қизил деб компартия ҳимояси учун ўтказадиган сиёсий пиарни тушунишади.\nОқ ва қора пиар ўртасидаги фарқ нимада? Такрорлаймиз, пиар бу ахборотни бошқариш. Бинобарин, унинг рангидан қатъи назар, бу ўзининг қурилиши, яратиш механизми ва ахборотни илгари суриш, усуллари, қабул қилиниши ва таъсир кўрсатиш жараёни, ахборотни узатиш каналлари, аудиторияга таъсир кўрсатиши бўйича бир хил пиар. Аммо манбаси ва молиялаштирилиши сабаби, бунинг ортидан бош мақсад ва вазифалари, ҳаракат технологияси бир-биридан жиддий фарқланади. Оқ пиарда (агар уларни нормал пиар деб тушунилса) жамоатчиликка ҳақиқатни гапиришга уринишади. Қора пиарда эса уларни алдашади. Улар ўртасидаги асосий фарқ шунда.\nПиар, бошқа ҳар қандай иш каби – бу пул тўланадиган фаолият. Қора пиар учун тўлов расмий пул манбаларидан, масалан, бир партиянинг бошқа партия билан сайловолди курашида қонуний йўллар билан амалга оширилиши мумкин. Аммо одатда, бундай пиарга молиявий воситалар ноқонуний тарзда ўтказилади ёки содда қилиб айтганда, қора пиарнинг бевосита ижрочиларини сотиб олишади. Эҳтимол, бу ишда қора иш учун ҳам пулнинг мавжудлиги учундир – ўзининг қора пиар номини олган…\nАммо нақл қилинганидек, «халқ овози – худо овози». Шубҳасиз, “қора пиар” тушунчаси омма назарида туғилган. У узоқ пайтдан бери мавжуд бўлиб, илмий ва даврий матбуот саҳифаларидан тушмай келади, демакки, у муайянликни ифодаловчи, реал мавжуд ҳодиса. Гарчи “оқ” ва “қора” пиар тушунчаси албатта, нисбий бўлса ҳам.\nҚисқаси, оқ пиар – бу ҳаётга қонуний йўллар билан, ижобий мақсадлар ва мақбул воситалар билан татбиқ этилувчи пиар.\nҚора пиар – бу яратувчилари ахлоқ кодексларини, эҳтимол қонунларни ҳам бузадиган, бундан кўпинча ноқонуний молиявий маблағлардан фойдаланадиган пиар. Қора пиар – бу ҳар доим ҳам жиноий жазоланадиган қадам эмас, бироқ ҳар доим этиканинг бузилишидир. Бинобарин, қора пиар ҳар доим этикага зиддир. Зеро, ҳар қандай жамиятда пулга эга ва бошқа одамларни, гуруҳлар ва институтларни обрўсизлантиришни истайдиган одамлар, ижтимоий гуруҳлар ва институтлар топилар экан, қора пиар ҳам ҳар доим мавжуд бўлади.\nҚора пиар хусусияти. Қора пиарнинг ранг-баранг таърифлари бор. Айрим мутахассисларнинг фикрича, ҳар қандай тарғиботни қора пиар деб ҳисоблаш мумкин. Бошқалар буюртма материаллар, жумладан, пуллиларини қора пиарнинг бир кўриниши деб атайдилар. Учинчи гуруҳ – объектив обрўсизлантирувчи ҳолатлар мавжуд бўлган мақолаларни қора пиар, деб ҳисоблайдилар. Тўртинчи гуруҳ – манипуляция ва ёлғон ёрдамида рақибларини қасддан ёмонотлиқ қилишни қора пиар, дейишади.\nҚора пиар ва тарғибот. Баъзи тарғиботлар ўзининг кўп асрлик тарихи мобайнида одамларга шу қадар зарар келтирдики, бу ҳақда ҳали кўп танқидий-таҳлилий фикрлар айтилса ажабмас. Масалан, собиқ мустабид тузум даври мафкураси ва тарғиботи… Аммо ўтмишда аҳолининг жисмоний ва руҳий ривожига театр, кино, адабиёт, спорт каби соғлом турмуш тарғиботи бундай қадам ташлашдан ушлаб туради.\nҚора пиар ва «жинса». “Реклама ва жамоатчилик билан алоқалар” китобининг муаллифлари биринчиси ва иккинчисининг яқинлиги ҳақида қуйидагиларни ёзадилар: «Молиявий ночорлик, жазога тортилмаслик натижасида “қора ПР”, “жинса” ва шу каби нопрофессонал ҳодисалар пайдо бўлди. Журналистикада “жинса” тушунчаси 10 йил муқаддам пайдо бўлди, бу ибора ортида радио ва ТВда эфир вақтининг, газета саҳифаларида “буюртма” материаллари учун сотилиши тушунилади. Хизматлар тўлови “нопок пул билан” амалга оширилган, телерадиолавҳалар ва кўрсатувлар давлат техникасида бажарилган, “жинса” оқимини яшириш деярли имконсиз бўлган»3.\nҚора пиардан фарқли ўлароқ сиёсий реклама деганда жамоатчилик сиёсий партия, жамоат арбоби, депутат ва бошқаларнинг ижобий қиёфасини яратишни тушуниши мумкин.\nҚора пиарнинг чуқурроқ тавсифини унинг тусларини ажратиш чоғида амалга ошириш мумкин. Қора пиар аслида – бу ҳаммага маълум қора пиар, яъни, бевосита, тортинманмай лойга қориш. Бу ерда ҳаммаси – мақсад ҳам, усуллар ҳам, ташқи кўриниш ҳам лойга қорилган. Муаллифлар ҳеч кимдан ва ҳеч нимадан тортинишмайди, манипуляция ва пичингдан фойдаланишади. Қора пиарнинг ягона ижобий сифати – унинг очиқ хусусияти, шумликнинг йўқлиги.\nҚора-оқ пиарда мақсад ва вазифалар ҳам қора, хуллас, буларнинг бари ўз моҳиятига кўра қора пиар. Бироқ улар ўта маккорона пиарни кўрамиз. Ташқаридан одоб доирасида кўриниб, ҳар доим ҳайрихоҳлик ҳақида гапирилса ҳам, унинг замирида маккорлик ётади. Самимийлик, дўстлик ва садоқат хусусида бетиним ваъдалар янграши мумкин: «биз дўстмиз», «сиз ҳам, биз ҳам адолат ва ҳалоллик учун», «биз умумий ишни қилаяпмиз», «биз сизнинг фаровонлигингизни истаймиз», «биз сизнинг манфаатингиз йўлида ишлаяпмиз», «бизнинг мақсад ва вазифаларимиз умумий», «биз сизга яхшилик тилаймиз», «биз сизга ҳақиқатни тиклашда ёрдам берамиз», «ҳеч қандай шахсий мақсадларни кўзламаяпмиз», «бу бизнинг умумий ташвишимиз», «биз ташкилотингизга ёрдам беришни истаймиз» ва ҳоказо. Аммо бундай пиар муаллифларининг тили бошқа, дили бошқа. Уларнинг орзуси – рақиблари онгини хиралаштириш ва уларни издан чиқариш, йўлдан уриш, иродаларини фалаж қилиш, фаолиятларига барҳам бериш мақсадида уларга зимдан зарба беришдир. Бундай пиарнинг мақсади аввалгича қолади – рақиблар руҳини тушириш, уларнинг ҳаракат дастурини издан чиқариш, бу билан уларни мағлубиятга учратиш.\nҚора-оқ пиар муаллифларининг ўзлари адашмайди. Ўзларини моҳирлик билан қоралаганликларини кўрган рақиблар ҳам шамол қаердан эсаётганини биладилар. Аудитория гангиб қолади.\nБироқ бу ерда оқибат қора пиар муаллифлари эришишни кўзлаганчалик бўлмаслиги мумкин. Оммавий аудитория асосий маъноси айнан тагмаънодан иборат бўлган бундай қора-оқ пиар механизмини моҳирона ажратиш учун чуқур ўйлолмайди. У фақат рақиб ҳақиқатда тартибли киши эканига ёки у ҳам яхши киши эканига, фақат бироз адашганига шунчаки ишониши мумкин\nҚора пиарнинг бошқа бўёқларини ҳам келтириш мумкин, лекин уларнинг ранг-баранглигини билиш учун келтирилган мисоллар принципиал жиҳатдан етарли.\nПиарнинг 500 дан зиёд таърифи бўлса ҳам улар ҳали назарий жиҳатдан якунига етмаган. Шунинг учун пиарнинг оддий, оқ ва қора, яшил, сариқ ва жигарранг, лойқа ва тоза, олижаноб ва ҳимматсиз, инсофли ва инсофсиз, яхши ва ёмон, ёпишқоқ ва саранжом, виждонли ва виждонсиз, тушунарли ва тушунарсиз… каби пиар турлари орасидан аниқ чегара ўтказиш жуда қийин.\nҚора пиарда иштирок этувчилар. Қора пиарнинг коммуникацион жараёнида буюртмачилар, ижрочилар (уларни бир блокка бирлаштириш ва муаллифлар деб аташ мумкин), рақиблар ва аудитория иштирок этади. Уларга шунингдек, ахборот узатиш каналларини ҳам қўшиш мумкин. Бу ҳолатда оддий пиар қора пиардан шуниси билан фарқланадики, оддий пиарда ўз ахборотини узатиш жараёнида рақиблар бўлмайди, улар умуман олганда одатий ижобий иш юритади. Қора пиарда манипуляция тоза кўринишда бўлмайди, зеро, аудитория фикрини манипуляция қилишда одатда икки томон – манипуляторлар ва манипуляция остидагилар иштирок этади. Қора пиарда ҳар доим рақиб қўшимча тарзда ҳозир бўлади, муаллифлар уни аудитория кўз ўнгида лойга чаплайди. Келинг, қора пиарда коммуникацион жараён қатнашчилари ҳисобланган ҳар бир томонни қисқача ўрганишга ўтамиз.\nМуаллифлар. Улар сафига буюртмачилар, илҳомлантирувчилар ва ижрочиларни киритиш мумкин. Қора пиар муаллифларининг мақсади ўз рақибларини оммавий аудитория олдида бадном этиш ва шу усул билан улар устидан зафар қучиш. Бу рақобат курашининг ҳар қандай шаклида намоён бўлиши мумкин, улардан энг кенг тарқалганларидан бири сайловолди кампанияда қора пиарни амалга ошириш ҳисобланади.\nҚора пиарнинг муаллифи сифатида бир киши чиқиши мумкин, аммо кўпинча бир бутун гуруҳ ишлайди, ҳар бир иштирокчининг ўз мажбурияти бўлади. Одатда ишбилармонлар, раҳбарлар, сиёсий арбоблар, уларнинг сайловолди штаблари буюртмачилар ҳисобланади.\nИжрочилар – журналистлар, адиблар, рассомлар, операторлар, муҳаррирлар, фотосуратчилар бўлиши мумкин. Ижрочиларнинг вазифаси қўйилган топшириқларни малакали, самарали адо этиш бўлиб, одатда, уларга салмоқли мукофот тақдим этилади.\nҚора пиар узлуксиз ва даврий бўлади.\nМухолифлар. Қора пиарда мухолиф ёки рақиб турли жимоний ва юридик шахслар бўлиши мумкин. Одатда, булар овоз бериш учун бюллетенга киритилган рақиблар бўлиши мумкин. Бунда аҳамияти йўқ – ким конкрет рақиб бўлиб чиқади, вазифа – ўша рақибни ерга уришдан иборат. Бу субъектив ёки субъектив-объектив равишда рақибни обрўсизлантириш ёрдамида бажарилади.\nҚора пиарнинг мақсади – рақибни бадном қилиш, уларнинг объекти ва предмети – мухолифлар, ҳаракати ва усуллари – номақбул. Аммо асосий томон барибир аудитория ҳисобланади, унинг иштироки ва реакцияси ишлаб чиқаришнинг ва қора пиар маҳсулоти амалга оширилишининг барча жараёнида узлуксиз ҳисобга олинади.\nАудитория. Шак-шубҳа йўқки, қора пиар омма учун яратилади ва улар томонидан қабул қилишга йўналтирилади. Рақиб барибир унга ишонмайди ва уни қабул қилмайди. Бинобарин, қора пиарда ҳаммаси – мақсад, вазифалар, далиллар, усуллар, шакллар – энг аввало, унинг омма томонидан тушунилишига йўналтирилган. Бу ерда шубҳа қолдирмайдиган хулоса – қора пиар асрлар мобайнида кенг аудиторияга информацион таъсир кўрсатиш потенциали бўлиб келган. Энг муҳими, бу ўринда аудитория мухолиф эмас.\nҚора пиарда онгга, ундан ҳам кўпроқ инсоннинг онгостига таъсирнинг принципиал схемаси кўпинча тарғибот билан ўхшаш. Бунда ҳам, унда ҳам сезиларли даражада сезгилар ва ҳиссиётлар, шунингдек, мантиқий қурилган мулоҳазаларнинг гипноз таъсири ишга солинади. Ўзининг кундалик муаммолари билан машғул одамлар ҳар доим ҳам қора пиарнинг иштирокчиларини ва муаммосини (предмети)ни билмайди. Улар манбага ишонишади, агар у қора пиар жараёнида тилни яхши билса ва ўз фикрларини усталарча баён қила олса. Одамлар қалбакилаштирилган далилларни тоза деб қабул қилишларида ажабланарли ҳолат йўқ – улар шунчаки ахборотга эга эмаслар ва ҳар доим ҳам уни таҳлил қилолмайдилар.\nМосква давлат университети профессори Евгений Пашенцев ёзишича: “Сайловчи қалбини эгаллаш мураккаб ва қиммат, уни алдаш оддий” 4. Фақат бир нарсага аниқлик киритиб кетиш керак, эгаллаш қийин ва қиммат деганда, афтидан, инсон қалби (ҳиссиёти)дан кўра, унинг ақли (онги) назарда тутилган.\nҚора пиар технологиялари. Қора пиарнинг келиб чиқиши, механизми, техникаси, таъсир кўрсатиш усуллари ва оқибатлари – мустақил ўрганиш учун жиддий масала.\n«Технология» (techne – санъат, моҳирлик, logos – ўқиш) сўзи юнончадан фаолиятнинг қандайдир соҳасида моҳирлик билан қўлланиладиган операция ва услубларнинг мажмуасини англатади. Қора пиар технологиялари рўйхати биз ўқишимиз мумкин бўлган манбалар орасида Евгений Пашенцев ва Игорь Скрипюк асарларида энг яхши усулда берилган. Қуйида уларнинг бу мавзудаги фикрлари билан танишамиз.\nЕвгений Пашенцев қуйидаги технологиялар мавжудлигини қайд этади:\n– салбий баҳолаш, яъни рақибни ноқулай кўринишда тақдим этиш, уни обрўсизлантириш;\n– «объектив ёндашув» усули, далилларни тарафкашлик асосида танлаш ва уларни тегишинча изоҳлашдан иборат;\n– чалғитиш усули, максимал даражада шов-шувли шаклда узатилган ахборот ёрдамида аудитория эътиборини номақбул ахборотдан (масалан, юқоридагиларнинг коррупцияси ҳақида) чалғитиш;\n– объектив ахборот олишда рақибни чеклаш;\n– «нейролингвистик дастурлаш» усули, кимнингдир фикрига қўшилмаслик эҳтимоли ОАВнинг кўп сонли изоҳларида «олдиндан айтиб бўлмайдиган ёмон оқибатларга олиб борадиган», «инқироз», «таҳдид», «қулаш», «ғулғула» каби сўз ва иборалар билан ифодаланади. Бу эса салбий ҳолатларни келтириб чиқаради ва ахборотнинг қабул қилинишига таъсир кўрсатади;\n– давлат манфаатлари ва жамоатчилик эҳтиёжларига мурожаат қилиш усули;\n– сайловлар чоғида ўхшаш-депутатлардан фойдаланиш, натижада бундай даъвогар овозларнинг бир қисмини ўзига оғдириб олади;\n– бир гуруҳ қўлловларни ҳам яхлит, ҳам индивидуал сотиб олиш;\n– варақаларни автомобилларнинг олд ойнасига жуда кучли елим билан елимлаш;\n– ўзини рақиб-депутатнинг амакиси деб кўрсатадиган дайди одамлардан фойдаланиш;\n– муддатидан илгари овоз беришда сотиб олиш;\n– рақибнинг жиноий алоқаларини “фош этувчи” варақалар;\n– ижтимоий обрўсизлантирилган шахслардан тавсиявий-чақириқ хатлари;\n– газеталарда учинчи рейхнинг формасидаги Гитлерни эслатувчи кўринишида рақибни тасвирлаш;\n– йирик ҳақоратловчи сарлавҳа, чиркин сурат ва жонга тегадиган матн;\n– сайловчиларни рақиб фойдасига овоз бериш тавсияси ўрин олган тунги қўнғироқлар;\n– максимал даражада ҳақоратловчи шаклда кўча ташвиқотини ўтказиш;\n– “безори” кўринишидаги икки-уч нафар бақувват йигитларни ёллаш, улар оғзидан боди кириб, шоди чиқадиган сўзларни тилга олиб, ўткинчиларнинг жиғига тегиб, одамлар кўп жойларда рақиби номидан адабиёт ёки варақалар тарқатишади5.\nСанкт-Петербург давлат университети доценти Игорь Скрипюк ҳам “лойқа” хусусияти бериш мумкин бўлган усуллар гуруҳини қуйидагича ажратиб кўрсатади:\n– Имзолар тўплаш;\n– Сайловчилар билан оммавий учрашувлар ташкил этиш ва ўтказиш;\n– Ташвиқот кампанияларини ташкиллаштириш;\n– ОАВ билан ишлаш: телевидения ва манипуляциялаштириш, «саҳналаштирилган», сохта воқелик яратиш;\n– Интернет ёрдамида таъсир кўрсатиш;\n– Хат ва откриткалар;\n– «Эшикма эшик юриб» ташвиқот, намойиш ва манифестациялар, митинг ва пикетлар ўтказиш;\n– реклама плакатларида «тузатишлар» (“йўқ” сўзларини қайта ёзиш);\n– матности билан ишлаш ва бошқалар6.\nҚора пиар технологияларига шунингдек, онгсиз инстинктлар, ошириб юбориш ёки камайтириш кўринишидаги манипуляциялар, бузиб кўрсатиш, рақиб хатосини бўрттириш ва уларни бошқа маънода тақдим этиш, миш-мишлар ва ғийбатлардан, ишора ва бетайин гаплардан фойдаланиш, рақиби гапирмаган ёки қилмаган ишларни ағдариш мақсадида бевосита ёлғон қўллаш ва ҳоказолар киради. Жирканч технологияларни янада қора ва хавфли тус олиб кетмаслиги учун унинг яширин хусусиятини вақтида илғаш ва аниқлаб олиш жуда муҳим. Содда қилиб айтганда, қора пиарни ўрганиш – бу лойқа билан суғориш ва компроматлар уруши механизмини ўрганишдир.\nДарвоқе, компромат ҳақида. Бу қора пиарда мустақил ва ўта самарали йўналиш. Компромат хусусиятини Евгений Пашенцев “портловчи” технологияга таққослайди. У бу ҳақда шундай ёзади:\n«Компромат қаймоғи – ПР сиёсатида бирмунча кенг тарқалган усул. Мутахассислар айтади: сайлов кампанияси – бу кураш, ғалаба учун барча восита асқотади… Деярли барча компроматдан фойдаланади. Гарчи бу усул муайян маҳоратни талаб қилсада, айни вақтда жиддий нохушликларга олиб келиши мумкин. …Зеро, тўғри ва вақтида берилган компромат ҳар қандай рақибни курашдан чиқариб юбориши мумкин»7. Муаллиф яна айтадики, «бош рақибга компромат сайловларга бир-икки ҳафта қолгунича “қуйилади”, рақибда материални “ортга қайтариш” га имконият қолмайди8. Мана, сизга ғаройиб қонуният.\nҒарбда аҳлоқ нормаларини бузувчи сиёсий кураш услублари «dirty politicks» – «лойқа сиёсат» деб номланади. Лекин турли мамлакатлардаги сиёсий курашлар усулларини таҳлил қиладиган бўлсак, у ҳолда улар у ёки бу даражада «лойқага ботган»9.\nҲокимиятга ва унга эгалик қилишга имкон берадиган ҳамма нарса (устунлик ҳиссиёти, пуллар, имтиёзлар, ҳурматлаш) га интилиш қора пиар технологиялари юзага келишининг бош омилидир.\nИнсон табиати ва қора пиар. Оммавий аудитория қора пиар ҳақида оқ пиардан кўра кўроқ ўқишини рад этиб бўлмайди. Қора пиарнинг жозибадорлиги ва самарадорлиги назаримизда, шахснинг биологик табиати, ўзини-ўзи сақлаш инстинктида яширинган.\nҚора пиар – агрессив коммуникациянинг кўриниши. Бошқа одамларга агрессия бизни ўзига чорлайди, бу дақиқаларда донолигимиз ва идрокимиз бизга нима демасин, сеҳрлайди. Аммо ушбу лаҳзада унга ақлимиз ва идрокимиздан кўра, психикада қудратли пойдевор бўлган онгсизлик қарши туради. Айнан ҳиссиёт мантиқий схема билан бир қаторда қора пиарнинг асоси ҳисобланади.\nИнсон руҳиятининг яна бир ўзига хослиги – унга бошқа одамлардаги камчиликларни кўриш ёқади. Яшаш учун кўп асрлик, толиқтирувчи кураш унинг генетик кодига бошқа инсоннинг мағлубиятини кўришдек англанмаган истакни ва ундан ички қониқишнинг яширин ҳиссини туюшни жойлади. Бошқанинг заифлигини деярли ҳис қилиш – биологик тур сифатида ўзининг устунлигини тасдиқлашнинг яна бир шакли. Баъзида тўхташга, ўзимизни назорат қилишга уринамиз. Ақл бизга айтади – танқид қилаётган кимсанг худди сен каби инсон. Аммо индивидга унинг биологик ибтидоси яқин ва азизроқ. Натижада ўзининг назорати остида бўлмаган туйғулар таъсири остида инсон ўйлайди – мен танқид қилинаётган кишидан юқорироқман, мана унинг камчиликларини кўз олдимда гапиришаяпти, мен ҳақимда эса ёмон гапиришмаяпти. Демак, мен яхшиман. Айни лаҳзаларда у келгуси объект унинг ўзи бўлиб чиқиши ҳақида фикрламайди. Бундай ҳолатлар тарихда жуда кўп рўй берган.\nБуларнинг бари инсон ақли устунлигини кўрсатади. Бу антиномия – ақл ва ҳиссиётнинг абадий ва узлуксиз қарама-қаршилиги – мантиқий ечиб бўлмайдиган хусусиятга эга. Ҳиссиёт базавий инстинкт сифатида муттасил ақлни пасайтириб туради. Ақл инсоният тириклигининг ягона воситаси сифатида ҳиссиётни шу қадар фаол бостиради. Бу қарама-қаршиликка ечим йўқ. Инсонни фақат унинг уйғунлиги қутқаради.\nЕвгений Пашенцевнинг шунга монанд фикри ҳам эътиборга моликдир: «Ким кимга қарши кўпроқ компромат йиғади. Бу технология бутун дунё бўйича (курсив бизники) ишлатиб бўлинган, негаки, инсон яхшисидан кўра ёмонига кўпроқ ишонади»10.\nХулоса ўрнида, биз қора пиар мавжудлигининг иккита фундаментал қонуниятини олиб чиқишимиз мумкин.\nБиринчиси, инсон психологияси номукаммаллигида. Одамзод бутун ҳаёти мобайнида бошқалардан ортда қолиб кетмаслик, балки, кимлардандир ўзиб кетиш учун узлуксиз кураш олиб боради. Танқид ишонч сифатида қабул қилинади, чунки омма ишонишни хоҳлайди. Буларнинг бари объект айбининг даражасидан қатъий назар, қораланишига олиб келади. Бу, Гегел сўзлари билан айтганда, дунёнинг умумҳолатидир.\nИккинчиси, қонуният бирмунча маҳаллий хусусият касб этиб, кўпроқ иқтисодиёти ривожланмаган мамлакатларга хос. Бозор даврини кўпинча сиёсат белгилайди. Одамлар мол-мулк, капиталга эга бўлишни, чинакам бизнес бошлашни истайди… ва фақат босқичма-босқич замонавий ўзанга тушади. Улар аввалига ўзлари бойишлари керак, фақат кейин бошқалар ҳақида ўйлайдилар. Шунинг учун қора пиар АҚШ, Германия, Буюк Британия, Франция ва бошқа давлатларда ҳам бор. Тан олиш керак, улар бу давлатларда сезиларли тарзда сийрак, аниқроғи камроқ.\nҚора пиарга йўл қўймаслик ва уни бартараф этишнинг ишончли усули – бу ахлоқ кодексларига тўлақонли риоя этилишидир.\nПиар мутахассислари оммавий муносабатларни қандай рангларга бўяб талқин қилишади?\nОқ пиар деганда нимани тушундингиз?\nҚора пиар деганда нимани тушундингиз?\nПиарнинг яна қанақа рангларини биласиз?\nҚора пиарнинг мақсади нима?\nҚора пиар билан асосан кимлар шуғулланади?\nЖамиятда қора пиар энг фаол вақти қачон қўлланилади?\nОқ тарғибот деганда нимани тушунасиз?\nКулранг тарғибот деганда нимани тушунасиз?\nҚора тарғиботнинг қандай хавфли хусусиятларини биласиз?\nОқ ва қора пиар ўртасидаги фарқ нимада?\n«Жинса» деганда нимани тушунасиз?\nҚора пиар технологиялари, деганда нималарни тушунасиз?\n1 Скрипюк И.И. Политическая реклама и политический PR в России // Общество и политика: современные исследования, поиск, концепции. Под ред. В.Ю. Большакова. СПб: СпбГУ, 2000. С. 228.\n2 http: // www. sovetnik. ru/\n3 Реклама и связи с общественностью. Ч. 2. С. 105.\n4 Пашенцев Е.Н. Паблик рилейшнз: от бизнеса до политики. С. 136.\n5 Қаранг: ўша жойда. 140-143 бетлар.\n6 Қаранг: Скрипюк И.И. Политическая реклама и политический PR в России…С. 211-224.\n7 Пашенцев Е.Н. Паблик рилейшнз: от бизнеса до политики. С. 141.\n8 Пашенцев Е.Н. Паблик рилейшнз: от бизнеса до политики. С. 146.\n9 Скрипюк И.И. Политическая реклама и политический PR в России… С. 210.\n10 Пашенцев Е.Н. Паблик рилейшнз: от бизнеса до политики. С. 149.\nPrevious story Jamoatchilik bilan aloqalar (7)


Майор фақат Путинга ишонади\n22 октябр 2021, Тошкент вақти: 15:23\nФақат Бош вазир Путин билан гаплашишини таъкидлаëтган Алексей Димовский¸ 10 ноябр куни Москвада матбуот анжумани ўтказди.\nРоссияда Алексей Димовский бошлаган машмаша қизиб бормоқда. Милиция тизимидаги жиноятларни фош этиш даъвоси билан чиққан майорнинг¸ Путин ва Медведев ўртасидаги гизли кураш саҳнасидаги навбатдаги ўйинчи экани тахмин этилмоқда.\nДимовскийнинг пластик банк карточкаси музлатиб қўйилди, мобил телефони блок қилинди. Аэропортга кетаверишда у ҳибсга олинди ва самолётга билет олишга муваффақ бўлмади.\nБироқ бундай тўсиқларга қарамасдан Новороссийск шаҳар милицияси майори бўлган Алексей Димовский 10 ноябр куни Москвага етиб келди ва милиция тизимидаги қабиҳ ишларни фош этиш кампаниясини давом эттирди. Димовский ўз раҳбарларининг кирдикорларини очиб ташловчи ўзаро суҳбатларни ёзиб олганини айтади.\n- Менда 150 соатлик аудиоёзувлар бор. Мен сизларга ўртоқларим берган бир нарсани кўрсатмоқчиман. Мана бу ёзув аппарати 150 соат суҳбатни ёзиб олишга қодир. Батареяси 90 соатга етади. Мен уни ёнимда олиб юрганман ва керагида ҳамма нарсани ёзиб юрганман¸ дейди Димовский.\nДимовский ёзиб олган суҳбатларнинг Новороссийск милицияси раҳбариятининг бегуноҳ одамларни ҳибсга олиш ҳақда буйруқ бергани, милиция ходимларининг одамларга наркотик моддалар ташлаб қўйгани ва улардан пора талаб этганини исботлаши айтилмоқда.\nАввалроқ Димовский интернетдаги YouTube сайтида икки видео мурожаатини жойлаштирди. Минглаб одам томоша қилган бу мурожаатларда у жиноий ишларнинг милиция томонидан мунтазам қалбакилаштирилаётгани ва бегуноҳ одамларнинг қамоқларга ташланаëтгани ҳақида гапирган. Шундан сўнг Димовский ўз ҳамкасбларига туҳмат қилишда айбланиб¸ ишдан ҳайдалди.\nДимовскийнинг бевосита ўз раҳбари билан телефон сўзлашуви акс эттирилган учинчи видеоёзувда ўзининг нима сабаб бу ишга қўл ураётганини тушунтиради.\nВидеоëзувларнинг Россияда милиция куни нишонланиши арафасида пайдо бўлгани¸ Димовский мурожаатларига нисбатан жамоатчилик эътиборини янада кучайтирди.\nРоссия Ички ишлар вазири Рашид Нургалиев сешанба кунги телемурожаатида Димовский даъволарини тан олгандай бўлди. Унинг айтишича, қонун бузилиши ҳолатлари бўйича милиция ходимлари жамоатчилик билан мулоқотга киришиши керак.\n- Афсуски, милиция ходимлари томонидан ўз хизмат вазифаларини суиистеъмол қилиш, ўз ҳимояси остида бўлиши лозим бўлган одамларга нисбатан бефарқлик ва беодоблик кўрсатиш ҳолатлари бор. Милиция зобити фақат ўзининг фуқаролар, жамият ва давлатга кўрсатаётган хизматининг аҳамиятини англаб етсагина¸ унинг иши ҳурматга сазовор бўлади¸ деди Россия Ички ишлар вазири Рашид Нургалиев.\n“Левада” ижтимоий-сийсий тадқиқотлар маркази раҳбари Борис Дубиннинг айтишича, россияликларнинг учдан икки қисми милицияга ишонмайди¸ 64 фоизи эса уларнинг ишини салбий баҳолайди. Милицияга нисбатан ишончсизлик қўрқув билан қоришиб кетган, дейди Дубин.\n- Жамиятимиз безори ва ўғрилардан кўра кўпроқ милициядан кўрқади. Россияликлар милициядан кўра фақатгина террорчилардан кўпроқ қўрқишади¸ дейди бу таҳлилчи.\nДубинга кўра, милиция ходимларининг ойликлари паст бўлганлиги учун жамиятда улар беқарор бир мақомга эга. Апрел ойидан буён Россия милиция ходимлари жиддий сиқув остига олинган. Бунга эса Москва милицияси зобити Денис Евсюковнинг маст ҳолда шаҳар супермаркетларидан бирида отишма уюштиргани сабаб бўлди. Ушбу воқеадан бири неча кун ўтгач¸ президент Медведев Москва шаҳар Ишчи ишлар бошқармаси бошлиғини ишдан бўшатишга қарор қилди.\nМай ойида Россия Олий суди раҳбари Вячесав Лебедев ва Адлия вазири Александр Коновалов Россия Ички ишлар вазирлигини энг коррупциялашган идора сифатида алоҳида тилга олди.\nОктябр ойида Бурятия Ички ишлар вазири Виктор Сюсюра ва унинг ўринбосари заргарлик буюмларини контрабанда қилишда айбланиб ҳибсга олинди. Шунингдек¸ шу ойда президент Медведев Тува област милицияси раҳбари Виктор Лесникни ишдан бўшатди. Бунга Тува милиционерининг аввал ўз ҳамкасбини кейин ўзини отиб ташлагани сабаб бўлди.\nМайор Димовскийнинг милицияни фош этиш таклифи билан чиқаётгани Кремлда Бош вазир Путин доирасига кирувчи “силовиклар” ва президент Медведев тарафдорлари бўлган технократлар ўртасида кураш авж олган паллага тўғри келмоқда. Хавфсизлик хизматлари фаолиятини ёритувчи агентура.ру сайти бош муҳаррири Андрей Солдатовнинг айтишича, Димовскийнинг айбловлари Кремл ичкарисида бораётган сиёсий кураш оловига мой қуйгандай бўлди.\n- Мана шу воқеага эътибор кучайгандан кўриниб турибдики, Ички ишлар вазирлигини танқид қилишга қаратилган қандайдир юқоридан санкциялаштирилган кампания бор. Майорнинг чиқишлари эса, мана шу умумий компаниянинг бир қисми бўлса ажаб эмас¸ дейди Андрей Солдатов.\n9 ноябр куни Краснодар шаҳрида ўтказилган матбуот анжумани давомида Димовский ўзининг кузатув остида эканини ва ўз оиласининг тақдиридан хавотирда эканини айтди. Ўзининг Москвага қараб йўлга чиқаётганини маълум қилган милиция майори ўз иддаоларини тасдиқловчи материалларни фақат Бош вазир Путинга топширишини алоҳида таъкидламоқда.


30 ноябр 2020, Тошкент вақти: 10:02\nОзодлик Радиоси (Radio Liberty) муҳаррири Франсис Роналдс Мартин Лютер Кингдан интервью олмоқда. 1966 йил.\nБундан 50 йил олдин, 1963 йилнинг 28 август куни АҚШ пойтахти Вашингтонда 250 мингга яқин одам тенг ҳуқуқлилик, ижтимоий адолат ва барчага ишлаш учун имконият шиори остида юриш қилди.\nВашингтон марказидаги Ликолн обидаси олдидаги майдонга тўпланганлар фуқаровий ҳуқуқлар учун курашчи Мартин Лютер Кингнинг машҳур "Менинг бир орзуим бор" деб номланган нутқини ирод қилганига гувоҳ бўлишди. Улар бир кун келиб одамлар "танасининг рангига қараб эмас, феъл-атворига қараб хулоса чиқариладиган мамлакатда яшашини" орзу қилишарди.\nПрезидент Абраҳам Линкольн қора танлиларни қулликда озод қилиш прокламациясини имзолганидан юз йил ўтиб Вашингтонда ўтказилган Иш ва Озодлик учун юриш Қўшма Штатлардаги фуқаровий ҳуқуқлар ҳаракати учун муҳим босқич бошланишини белгилаб берди.\nКўпчилик, нотиқлик санъатининг классик намунаси деб, тан оладиган нутқ қора танлиларни қулликдан озод қилиш ҳақида фармон имзолаган президент Авраам Линколн обидаси олдида бу улуғ фармонни миннатдор авлод каби эслаш билан бошланган эди.\n- Рамзий сояси остида турганимиз бир буюк америкалик бундан юз йил муқаддам негрларни озод қилиш тўғрисидаги прокламацияни имзолаган эди. Бу муҳим фармон адолатсизликнинг куйдириб кул қилувчи оловидан куйган миллионлаб қора танли қуллар учун умид нури улашувчи муҳташам маёққа айланди. У асоратнинг узун тунига якун ясаган қувончли тонгга айланди, деб бошлаган эди Мартин Лютер Кинг ўзининг ўша, тарих саҳифаларидан "Менинг бир орзуим бор", деган ном билан жой олган нутқини.\n1963 йилнинг 23 август куни Вашингтонда, 250 минг америкалик иштирок этган митингда ирод этилган бу нутқ давомида бу фармон ижобати учун 100 йил камлик қилаëтганини таъкидлади.\nМартин Лютер Кинг саслантирган мужда миллионлаб афроамерикиаликлар шуурида биз ҳам одаммиз деган туйғуни парваришлади.\nАҚШда қора танлиларнинг оқ танлилар билан тенг ҳуқуққа эга бўлиши учун курашган Мартин Лютер Кингнинг бу нутқи миллионлаб одамларнинг онгини ўзгартирган ва жаҳон тарихида ижтимоий, иқтисодий, ирқий, диний камситишларнинг йўқ қилиниши учун омил бўлган эди.\n1964 йилда Мартин Лютер Кингга Нобел Тинчлик мукофоти топширилган.1983 йилдан бери январ ойининг ҳар учинчи душанбаси АҚШда Мартин Лютер Кинг куни миллий байрам сифатида нишонланади.\nМартин Лютер Кинг 1968 йилда суиқасд қурбони бўлди\nБу воқеанинг 50 йиллиги муносабати билан Озодлик Ўзбекистоннинг таниқли кишилари, миллат озодлиги ва жамият ривожи учун курашган ўзбекистонликлардан Ўзбекистон учун қандай орзуингиз бор, деб сўради.\nЧунки Мартин Лютер Кинг айтганидек, "Бирор жойдаги адолатсизлик ҳамма жойдаги адолат учун таҳдиддир".\nВячеслав Охунов, дунёга танилган ўзбек рассоми\n65 ёшли рассом Вячеслав Охунов дунё тан олган ўзбекистонлик саноқли рассомлардан. 1979 йилда Суриков номида Москва Санъат Институтини тугатган Вячеслав Охунов совет давриданоқ тоталитаризм ва авторитаризмга қарши исён рамзига айлнган рассомлик йўналишни яратди. Унинг асарлари ҳар бир шахснинг танлов ҳуқуқига асосланган.\n- Менинг Ўзбекистон орзуим, президент айтганидек, келажаги буюк давлат эмас. Менинг Ўзбекистон учун орзуим жўнроқ. Масалан, Ҳолландия ёки Дания каби одамларнинг ишлаш имконияти бўлса, ишига яраша ҳақ олса. Ҳар бир одамда ўқиш, таълим олиш имкони бўлса, яхши, сифатли тиббий ёрдам олиш имкони бўлса, ҳар бир одамнинг имтиёзлар, давлат тарафидан ижтимоий ҳимояланиш имконияти бўлса, давлат уларни алдаб, ҳар хил керак бўлмаган солиқларни солмаса. Ҳар бир ўзбекистонлик муносиб уйда яшай олиш имконига эга бўлса, яхши ҳақ олиш, яхши машинага эгалик қилиш, хорижга сафар қилиш, фарзандларини мамлакат ичкарисидаги ва хориждаги нуфузли университетларда ўқита олиш имконига бўлса, деб орзу қиламан. Ўзбекистон учун энг катта орзуим шу.\nОтаназар Орипов, профессор, Эрк партияси бош котиби\n- Мен дийдор эркинлиги амалга ошишини орзу қиламан. Дунëдаги барча ўзбеклар ўз қўшнилари билан чекловларсиз борди-келди қила олса, дея орзу қиламан. Истаган жойда¸ истаган пайтда ўзбеклар ўз элдошлари билан чекловсиз учраша оладиган кунлар келишини орзу қиламан. Биз мана истаган одамимиз билан учраша олмаймиз. Масалан, мен билан учрашмоқчи бўлганлар тазйиқ қилинади,- дейди Отаназар Орипов.\n- Мана хозир ҳам кўча бошида мени уйимга ким кириб чиқаëтганини иккита машинада ўтириб кузатиб туришибди дейди суҳбатдош.\n- Орзуимиз ҳамиша озодлик¸ эркинлик. Мана энди озодлик деймиз мустақиллик деймиз. Худога шукр мустақилликка эришдик. Эндиги орзуимиз бировни бировга қарам бўлмаслиги. Ўзимизни қадримизни билишимиз керак. Биз инсон сифатида киммиз¸ қадр қимматимиз борми¸ эркин инсон бўлдикми¸ ўз ҳуқуқини қўлга олган инсон бўлдикми? Мана шу саволларга жавоб топилишини орзу қиламан. Мана биз мустақилмиз. Эртага мустақиллик байрами. Эркин одам дегани қамоқдаги одам дегани эмаску ахир. Совет конституциясида ҳам кишилар эркин дейилган эди. Аммо ўша пайтдаям ҳукуматга қарам эдик.\nЁзувчи, Озодлик билан суҳбатда, бугунги ўзбек зиёлилалрига қарата "қўрқманг", деган муждани саслантирди.\n- 9 том китобим чиқаяпти. Ҳаммаси совет даврида ëзилган. Энди ўша вақтда ҳам ўз виждони билан, ўз виждонига эрк бериб ëзиш мумкин экан. Қўрқмасдан Худога ишониб. Лекин биз шуни қилмаганмиз. Биз қилиб, ўша қамоқни ҳам кўрдик. Қамоқдан қайтгандан кейин ҳам виждонимизни сотмадик. Энди бу одамнинг эътиқодига ҳам боғлиқ. Эътиқод мустаҳкам бўлиши керак инсонда, имон мустаҳкам бўлиши керак. Халқ, миллат, ватан манфаатидан бошқа ҳеч қанақа қонун бўлмаслиги керак. Қонун шу. Миллат, ватан, халқ манфаати. Мана шунга амал қилиш керак. Айниқса ëзувчиларимиз, айниқса зиëлиларимиз. Бировнинг оғзига қараб, бировдан манфаат кутиб яшамаслик керак,- дейди Сталин қатағонларини ўз бошидан кечирган ëзувчи Шукрилло.\nБу ҳолат суҳбатдошларимиз Отаназар Орипов¸ Шукрулло ва Вячеслав Охуновлар таъкидича¸ мустақиллик ва эркинликни орзу қилганлар камситилаëтган мамлакат нишонасидир.\n“Муҳтарам дўстларим, озодлик хаёлларнинг энг гўзалидир, орзуларнинг энг юксагидир. Бу хаёл ва бу орзу сиз учун яратилгандир."\n- Қўрқувдан қутулишнинг йўли битта: яратганга инонмоқ, ватанни севмак ва ҳар иккисига хизмат этмоқ. Бу хизмат билан машғул инсоннинг қўрқувга фурсати қолмайди.\nЎзбекистонлик 28 яшар журналист Мохиржон ўз тенгдошларининг Мартин Лютер Кинг каби глобал орзуларни хаëл қилмаслигини айтади:\n- Менинг тенгдошларим Мартин Лютер Кинг каби буюк орзуга берилганини кўрмаганман. Кўпчилигининг орзуси оддий. Машина олиш¸ уйга эга бўлиш. Одам нима йўқ бўлса шуни орзу қиладику. Вилоятдан келганлар эса Тошкентда пропискага туришни орзу қилишади¸ дейди Ўзбекистонлик 28 яшар журналист Мохиржон.\nУлуғ нарсалар ҳақида орзу қилайлик\nЎзбекистонлик ëшлар вакили Мохиржон ўз тенгдошларининг буюк орзулардан мосуволигини айтади.\nСуҳбатдошга кўра, ўзбек ëшларининг кўпи тузукроқ кийим сотиб олишни орзу қилишади.\n1987 йил таниқли киночи Карен Шохназаров суратга олган "Курьер" филми финалида ëшларни улуғ нарсаларни орзу қилишига чорлов бор.\nФилм қахрамони дўстига қараб сен нимадир орзу қиласанми ўзи, деб сўрайди.\n- Палто сотиб олиш менинг катта орзуим, дейди ëш йигит.\n- Шуям орзу бўлибдими¸ дейди бунга жавобан филм қахрамони.\n- Қиш келяпти. Менинг эса иссиқ кийимим йўқ. Ўтган қишни юпқа курткада дирдираб ўтказдим, дейди бу саволга жавобан ëш йигит.\nАна шундан кейин "Курьер" филми бош қаҳрамони эгнидаги палтосини ечиб шеригига кийгизади.\n- Мана сенга палто. Кийиб юравер. Бундан буëғига буюк нарсалар ҳақида орзу қил! дейди Совет Иттифоқи қулашидан 4 йил олдин экранларга чиқарилган бу филм бош қахрамони.


Ўзбекистон Ёзувчилар уюшмаси » “ФИДОЙИНГ БЎЛГАЙМИЗ СЕНИ, ЎЗБЕКИСТОН!”\nАсосий Адабий суҳбатлар “ФИДОЙИНГ БЎЛГАЙМИЗ СЕНИ, ЎЗБЕКИСТОН!”\nЎқилди: 1 139\nЎзбекистон Республикаси мустақиллигининг 26 йиллиги олдидан “Фидойинг бўлгаймиз сени, Ўзбекистон!” шиори остида маънавият, адабиёт байрамлари бўлиб ўтмоқда. Республика ёш ижодкорларининг анъанавий Зомин семинари бу йил ҳар йилгидан ҳам таассуротларга бой, сермазмун ва муваффақиятли ўтди.\nАндижон вилоятидан Нуржаҳон Убайдуллаева(назм), Маҳбуба Жалолхонова(наср), Зулхумор Орифжонова (бадиий публицистика), Моҳидил Абдуллаева (болалар адабиёти), Хуршида Аъзамжонова (бадиий таржима), Мақсуда Баҳромова (адабий танқид) бадиий ижод йўналишлари бўйича семинарда иштирок этдилар.\nЎзбекистон Ёзувчилар уюшмасининг Андижон вилояти бўлинмаси ҳамда Бобур номидаги вилоят ахборот-кутубхона маркази ҳамкорлигида Зомин семинари қатнашчилари билан учрашув бўлиб ўтди. Ёш ижодкорлар семинар катта адабиёт сари қадам босишлари учун алоҳида маҳорат мактаби вазифасини ўтаганлиги, улуғ устозлар билан бўлган ижодий суҳбатларнинг завқи, сурури, келгусидаги орзулари ва мақсадлари ҳақида сўзладилар. Айниқса, ёшлар Президент совғаси, Ўзбекистон Ёзувчилар уюшмаси томонидан тақдим этилган сертификат ва эсдалик совғалари, Жиззах вилояти ҳокимлигининг мукофоти ҳақида сўзлаётганда ҳаяжонларини самимий изҳор этдилар.\nАндижон шаҳрида “Олтин қалам” газетаси муҳаррири, шоира Назира ас- Салом билан бўлган ижодий учрашув қизғин савол-жавоблар тарзида ўтди. Шоира Муҳаммад Юсуф номидаги фонднинг фаолияти, келгусидаги режалари ҳақида гапириб, Ўзбекистон халқ шоири Муҳаммад Юсуф номини абадийлаштириш бўйича Республикада ва вилоятда амалга оширилаётган эзгу ишларга алоҳида тўхталиб ўтди ва ўз ўрнида Президентимизга миннатдорчилигини билдирди.\nВилоятда бир юз эллик ўринли Муҳаммад Юсуф номидаги ёш истеъдодлар мактаби бу йил фойдаланишга топширилади. Назм, наср, драматургия, бадиий таржима, рассомлик, сухандонлик каби йўналишларга ихтисослашган мактаб ҳамда шоирнинг ҳайкали ўрнатилган хиёбон шаҳар ҳуснига ҳусн қўшиш билан бирга адабиёт ихлосмандлари, ёш авлод учун файзли маънавият масканига айланиши шубҳасиз.\nУчрашув давомида “Фидойинг бўлгаймиз сени, Ўзбекистон!” мавзусида мушоира бўлиб ўтди. Мушоирада фаол қатнашган ёшларнинг шеърлари “Олтин қалам” газетасида нашр этилишига тавсия қилинди.\nБобур номидаги вилоят ахборот-кутубхона марказида бўлиб ўтган шеърият кечасида қорақалпоғистонлик ижодкорлар Янгибой Қўчқоров ва Қурбонжон Шодиёровлар ҳам иштирок этиб, йиғилганларга янги шеърларидан ўқиб бердилар. Улар вилоят ижодкорларининг, ёш қаламкашларнинг янги китоблари билан танишдилар. Ижодкорлар Хуршида, Фарид Усмон, Омина Тожибоева, Нусрат Абдусалом, Ғани Мажид ва бошқалар бошлаб берган мустақиллик мушоирасини Абдураҳим Абдиев, Зулхумор Орифжонова, Мавлуда Азимова, Наима Турдиева, Ҳидоят Зуҳриддинова, Машҳура Ботирова, Шоҳсанам Эргашева каби ёшлар давом эттирди.\nҚуйида Зомин семинарида болалар адабиёти йўналиши бўйича қатнашган Моҳидил Абдуллаеванинг Зоминдан таъсирланиб ёзган шеърини ўқийсиз:\nМен шунчалар кутгандим,\nЗомин, сенга етишни.\nЕнди кетаман десам,\nСинглим этагим ушлар.\nЙиғлайди бораман, деб.\nАям қўлидан ушлаб:\nОнаш қизим, бормасанг,\nСенга қаққа бераман.\nДегач, Зуҳра жим қолди,\nБитта қаққа билан-а?!\nАчом қилиб кузатди,\nСинглимга ҳам қойилман!\nМен мингта қаққага ҳам


Ҳақиқатдан йироқ ҳолат — Ishonch Gazetasi\n«Ishonch» газетасининг шу йил 21 апрель сонида чоп этилган журналист Зулайҳо Бекмуратованинг «Ёддан чиққан ёдгорлик» сарлавҳали мақоласига қуйидагича муносабат билдиришди:\nМақолада Тахиатош тумани Найман овулида жойлашган, фашизм устидан қозонилган Ғалабанинг 20 йиллиги муносабати билан қурилган ёдгорлик кўримсиз, ташландиқ аҳволга келиб қолгани таъкидланган.\nМазкур ёдгорлик 2018 йил куз ойларида таъмирланиб, Иккинчи жаҳон урушида ҳалок бўлган ватандошларимизнинг хотирасига бағишланган мангу олов ва ёдгорликнинг замонавий кўриниши қайта қад ростлади. Ёдгорлик бугунги кунда сайёҳлар, ёшлар ва аҳолининг байрам тадбирларида ташриф буюрадиган энг гўзал масканларидан бирига айланган.\nМақолада тасвирланган ҳолат ҳақиқатдан йироқ эканини билдирамиз.\nЖумановнинг «лағмон»и ўтмади\nВазирлар Кенгашининг матбуотга нисбатан тезкор муносабат билдиргани таҳсинга лойиқ. Лекин…\nКуни кеча мақолада қайд этилган ёдгорликнинг ҳолати билан танишдим. Аҳвол, аслида, мутлақо бошқача. Мажмуа олдидаги гул экиш учун мўлжалланган жойни ёввойи ўтлар босиб ётибди. Мажмуада тасвирланган жангчи қуролининг уч тарафи оғир нарса билан урилган кучли зарба таъсирида емирилиб тушган. Ёдгорлик қўл учида бўялган, холос. Таъмирлаш ишлари ҳам шу тарзда бажарилган. Мажмуа атрофига ётқизилган мармар плиткалар синиб, жойидан кўчиб тушган. Мангу олов ёнадиган ўтдон ичи сигарета қолдиқлари ташланган кулдонни эслатади. Жанг майдони тасвирланган катта паннонинг орқа тарафи чиқиндихонага айланган. Писта пўчоқлари уюми ёдгорлик тевараги тозаланмаганлигидан дарак беради.\nМажмуадан тўрт-беш қадам нарида қурилаётган иморат келгусида ошхона бўлар экан. Унинг ўрнида кутубхона, музей ёки кексалар чойхонаси бунёд этилса бўлмасмиди? Чунки ошхонада спиртли ичимликлар сотилиши, баланд овозда мусиқа қўйилиши мумкин. Бу эса аждодлар хотирасига ҳурмат белгиси эмас.\n– Авваллари ҳар йили ёдгорликни таъмирлаб, ёнига гуллар экардик, – дейди қишлоқ фуқаролар йиғини ходими Фарҳод Турсинбоев. – Мажмуа туман ободонлаштириш бошқармаси тасарруфига ўтгач, бу иш ўлда-жўлда аҳволда қолди.\nАйтишларича, Хўжайли ва Тахиатош туманларида бўладиган никоҳ тўйларида кўплаб ёшлар ушбу зиёротгоҳга келиб, аждодлар хотирасини ёдга олар экан.\nТахиатош тумани ободонлаштириш бошқармаси бош муҳандиси Маман Алламбергеновнинг билдиришича, ёдгорлик мажмуаси бошқарма тасарруфига икки ой олдин ўтказилган. Ҳозирда архитектура-лойиҳалаш ишлари бажарилмоқда. Тез орада мажмуада таъмирлаш ишлари бошланади.\nХуллас, газетада чоп этилган мақоладаги ҳолат бўрттирилмаган. Вазирлар Кенгаши жавоби эса… Кўрганга ишониш керакми? Эшитганга?..


Австралия чемпионатида янги қарор қабул қилинди\n31 октябрь, 2017, 22:45\nАвстралия чемпионатида ҳакамларга мураббийлар ва клубнинг бошқа ходимларига ўйин пайтида сариқ ва қизил карталарни кўрсатишга рухсат берилди.\nAP хабарига кўра, А-League ва аёллар ўртасидаги W-League янгилик жорий қилинган дунёдаги илк мусобақалар бўлади.\nМураббийлар ва ходимлар техник ҳудудда қоида бузган тақдирда, яъни вақт чўзиш, сувли идишларни майдонга улоқтириш ва одобсизлик қилиш каби қоидабузарликлар учун жазоланади. Янгилик 2017 йил 3 ноябрдан кучга киради.\n«Ҳакамлар ҳозир ҳам мураббийларга огоҳлантириш ва четлатиш каби жазоларни қўлламоқда. Аммо бунда сариқ ва қизил карталардан фойдаланилмасди. Энди эса, бу янгилик орқали мухлисларни яхшироқ хабардор қилиш имконияти пайдо бўлади. Бу билан ҳакамнинг иши қанчалик мураккаб эканини билиб олиш, уларнинг қарорини ҳурмат қилиш мумкин бўлади», – деди A-League раҳбари Грег О'Рурк.


Масалан, Бектемир туманига Тошкент вилоятининг Ўрта Чирчиқ ва Юқори Чирчиқ туманларидан жами 1 минг 639 гектар ер ўтказилади. Натижада туман ҳудуди 3 минг 472 гектарга етади. Бунинг ҳисобига янги саноат ва хизмат кўрсатиш объектлари барпо этиш, минглаб иш ўринлари очиш имконияти яратилади.\nДавлат раҳбари маҳалла раислари, ёшлар етакчилари билан мулоқот қилди.\nТошкентда 8 ёшли бола устига арғимчоқ устуни қулаши оқибатида вафот этди


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўзбекистонда фуқароларга ёрдам берувчи инқироз марказлари очилади\t19:23, 16 февраль 2016\tЯқин йилларда Ўзбекистонда мураккаб вазиятга тушиб қолган одамларга ёрдам берадиган давлат инқироз марказлари тармоғи ташкил этилади. Бу ҳақда “Telegraf.uz” хабар қилмоқда.\nУшбу марказларнинг очилиши ўтган йили ишлаб чиқилган ва ҳукумат томонидан кўриб чиқилаётган «Ижтимоий хизматлар тўғрисида»ги янги қонунда кўзда тутилган. Марказлар қонун қабул қилинганидан сўнг қурилади.\nШу каби марказларнинг яратилиши инқирозли вазиятларни эрта босқичда аниқлаш, аёллар ва болалар учун вақтинча яшаб туриш, ишга жойлаштириш, психологик ёрдам, ҳужжатларни тиклаш ва расмийлаштириш бўйича ҳуқуқий кўмак бериш имкониятини яратади. Шу муносабат билан, ижтимоий ҳимояга муҳтож шахсларнинг ҳуқуқий саводхонлигини ошириш ҳам назарда тутилган.\nЯ\tГость\t12:12, 17 февраль 2016 Яхши фикр.. Аммо "ўзбекчилик"ка аралашиб қолмаса бўлди...\tПрезидент Шавкат Мирзиёев Жаҳон банки вице-президентини қабул қилди


Маҳкумият хаёлларининг парчаси – Акром Малик « Ўзбекистон Халқ Ҳаракати\nМаҳкумият хаёлларининг парчаси – Акром Малик\n10 May 2019 - 10:08\n2016 йил июлидан буён маҳкумликда қолаётган навоийшунос олим ва блогер Акром Маликнинг ҳимоячилари Ўзбекистон Олий Судига назорат тартибидаги шикоят аризаси билан мурожаат қилганлар.\nАдвокатлар Фахриддин Мустонов ва Тангриберган Жуманиязовларга кўра, 29 ёшни қаршилаётган Акром Маликни жиноятчи деб аташга асос берувчи бирорта ҳам далил мавжуд эмас ва шу боис у “оқланиши ва реабилитация қилиниши шарт”.\nҲимоячилар шунингдек, Акром Маликка нисбатан жиноят ишини тергов қилишда жиноят-процессуал кодексининг “барча моддалари қўпол тарзда бузилгани” ва маҳкумга нисбатан руҳий ҳамда жисмоний қийноқлар қўлланганини таъкидлашган.\nАдвокатларнинг аризаси билан бир вақтда ижтимоий тармоқ ва қатор сайтларда Акром Маликнинг Президент Шавкат Мирзиёевга йўллаган мурожаати ҳам эълон қилинган.\n“Менинг ёш умрим, тақдирим ҳукумат аъзоларидан ҳеч кимга қизиқ бўлмаса-да чеккан фарёдларим ва телба ҳайқириқларим ҳукмронларнинг бир тукини ҳам сескантирмаса-да, Сиз, муҳтарам Президент, адолат қиласиз деб ишонаман. Ишонмаганимда бу мактубни ёзмаган бўлардим”, деб ёзган Акром Малик 2019 йил, 11 март санаси билан эълон қилинган мурожаатда.\n2016 йилнинг 22 июль куни ҳибсга олинган Акром Малик Жиноят Кодексининг 159- ва 244-моддалари билан айбланиб, 6 йилга озодликдан маҳкум этилган.\nЎтган йил 22 августида унинг Навоий вилоятидаги қамоқхонадан Оҳангарондаги 64/9 манзил колониясига ўтказилгани хабар қилинган.\nБи-би-си Ўзбек хизмати Акром Маликнинг ишини батафсил ёритган.\nАкром Малик Алишер Навоий ижодига оид қатор мақола, китоб ва монографиялар муаллифи.\nҚуйида унинг шу кунларда қоралаган эссесини эътиборингизга ҳавола қиламиз.\nҲаёт ва адабиёт\n(Маҳкумият хаёлларининг бир парчаси)\n“Кўча” қамоқда “озодлик” сўзининг ўрнида ишлатилади. Бошқа қамоқларда қандай – билмайман, аммо ўзбек қамоқларида шунақа. Бунинг изоҳи анча вақтни олгани боис ҳозирча мазкур масалага тўхталмайман.\nХуллас, кўчада юрган вақтларимда кўплаб чаласавод савдойи қаламчилар қатори абсурд оламларда дайдиб юрар эдим. Ҳаётга боғланмаган ҳавойи ва мантиқсиз, стерженсиз гапларни вайсаш одатим ҳам бор эди. Гарчи бу одатни аксар баъзилар каби ҳаёт-мамотимга айлантириб олмаган бўлсам-да, юқтирганимни инкор этмайман.\nҚари ва суяги машаққатларда қотган шоирларда ҳаётнинг асл башарасини кўриш ва буни борича тасвирлаш салоҳияти етарли. Лекин ушбу турқ-тароват одамларни чўчитиши, ҳатто, жасоратлантириб, мол ва жонни хатарга солиши мумкинлиги учун улар бу ишни қилишмайди, билъакс, маддоҳлик ва юзаки туйғуларни тутишади. Бу уларнинг оламни, ҳаётни қандай мушоҳада этишлари ҳақидаги ҳақиқатни фош этади.\nЁшларда, фақат уларнинг истеъдодлиларида, бу ҳолдан қониқмаслик ва янги услубларга, қарашларга ташналик сезилади. Лекин аниқ ҳадаф, тиниқ, туйғу ва ёрқин намуна йўқлиги уларни муқаллидга (тақлид қилувчи-таҳр) айланишга мажбурлайди.\nБугун адабиётимизда, бу ҳол наср, назм, драматургия, публицистикага ҳам дахлдор, ғоясизлик ҳукмрон. Муаллифлар шахсий қатъиятга эга бўлмаганлари учун бадиий асарларда нолиш ва заифлик, қобиққа ўралиб олиш нуқсонлари фазилат деб қабул қилиняпти. Тушкунлик изҳори усталик билан ифодаланса, бу санъат ўлароқ кўрилмоқда. Адабиёт маҳорат билан ёзиш чегарасидан бошланади. Бизда эса, адабиёт маҳорат билан ёзиш чегарасида тугаб қолмоқда.\nАдабиётимизни эътиқод тарк этгани учун кўтаринки руҳ, идеаллар, шижоат, жасорат тарк этди. Шеърларда мантиқсиз қуюқ ташбеҳлар ёки ўта енгил ва арзон ифодалар беҳад кўпайди; наср эса ғоя, туйғу эмас, услубсиз аҳволга тушди.\nОдамларга ҳақиқатни очиб бериб, адолатга чорлаши лозим бўлган адабиёт тирикчилик манбаига айланди. Қудратли Сўз қуролсизлантирилиб, кўча тозалайдиган, полни артадиган фаррош қиёфасига киритилди. Шеър кураш қуроли эмас, деб ҳисоблайдиган заифтабиат шоирларнинг йиғламсираган бақириқлари атрофни эгаллади.\nҲолбуки, шеър зулм ва ҳақсизликка қарши кўтарилган қилич, қалбларга олов ёқадиган чақмоқдир, ҳаргиз кўзёшни артадиган латта эмас.\nҚоронғу зиндонда нурсиз ётаркансан, эшитганинг муттасил ҳақорат, ҳис қилганинг калтакнинг азоби бўлар экан, катта гапирадиган, нолийдиган адабиёт аҳли, то зулм қаршисига ҳақ сўз байроғини кўтариб чиқмагунларича, энсани қотирадиган жавроқи косиб бўлиб кўринаверади.\n2019 йил, 3-май


Туркманистонда яна соч ва тирноқ бўяш тақиқланди\n29 октябр 2020, Тошкент вақти: 19:24\nТуркманистон ҳукумати давлат хизматчиларининг кийниши ва ташқи кўринишига талабни яна кучайтирди. Янги қоидага асосан, бундан буён тирноқ ўстириш ва бўяш, соч бўяш тақиқланади.\nОзодлик радиоси туркман хизматининг билдиришича, давлат ташкилотларида ишловчи барча хизматчилар, мактаб ўқитувчиларига соч бўяш, тирноқ ўстириш ва лаклаш, ясама киприк тақиш тақиқланган. Сартарошхоналар ва гўзаллик салонлари ҳам бу ҳақда огоҳлантирилган.\nТуркманистонда бундай тақиқ биринчи марта 2008 йилда жорий этилганди, бироқ кейинги йилларда бу тақиқ эсдан чиқиб бораётганди.\n2008 йилда Amnesty International халқаро ташкилоти БМТнинг Аёллар ҳуқуқлари бўйича қўмитаси йиғилишида Туркманистон ҳукуматини аёллар ҳуқуқини чеклашни тўхтатишга чақирганди.


Оқдарёнинг ипак гиламлари дунёни забт этади - zarnews.uz\nТабиий бўёқлардан фойдаланиб, қўлда тўқилган ипак гиламлар ноёб буюмлар сирасига киради. Уларнинг кўзни қувнатувчи ранглари ва такрорланмас нақшлари ҳар қандай харидорда, айниқса, хорижликларда катта қизиқиш уйғотади. Шу боис нафис ипак гиламлари асосан чет давлатларга экспорт қилинади. Қўл меҳнати билан 6 ой ва ҳатто бир йилгача вақт оралиғида тўқилган гиламларнинг нархи ҳам арзон эмас.\nОқдарё туманида иш бошлаган “Оқдарё ипаги” масъулияти чекланган жамиятида тўқилаётган ана шундай гиламлар хотин-қизлар бандлигини таъминлаш орқали оилалар фаровонлигини оширувчи муҳим йўналиш сифатида ҳам ўзини намоён қиляпти.\n- Корхона иш бошлаган 2017 йилда пиллани қайта ишлаш билан шуғулланардик, - дейди “Оқдарё ипаги” масъулияти чекланган жамияти раиси Ғулом Одилов. – Бунинг учун Халқ банкининг 3 миллиард долларлик кредити эвазига Хитойдан қайта ишлаш ускуналари олиб келиб ўрнатдик. Натижада ҳар йили 250 тонна пиллани қайта ишлаб, ярим тайёр хомашё – ипак тола, момиқ ҳамда қайта ишланган ипак чиқити экспортини йўлга қўйдик. Хусусан, хорижга 2017 йилда 440 минг, 2018 йилда 970 минг, 2019 йилда 1 миллион 89 минг долларлик маҳсулот сотдик. Жорий йилнинг ўтган даврида бу кўрсаткич 850 минг долларни ташкил қилган бўлса, йил якунига қадар уни 1 миллион 250 минг долларга етказиш мақсадимиз бор.\nНегаки, жорий йилда нафақат Оқдарё, балки Тойлоқ туманида етиштирилган пилла хомашёсини қабул қилиб олганмиз. Яъни, бу йил 400 тонна пиллани қайта ишлаш имконига эгамиз. Шу сабабли илгари маҳсулотни фақат Хитойга экспорт қилган бўлсак, энди Тожикистонга ҳам етказиб беришни бошладик.\nКорхонада бандлиги таъминланган хотин-қизлар ўртача 1,5-2 миллион сўм ойлик иш ҳақи олади. Ишга келиб кетишлари учун махсус транспорт ташкил қилинган.\n- Жорий йил апрель ойида ипак гилам тўқиш цехини ишга туширдик, - дея сўзида давом этади Ғ.Одилов. - Ўндан зиёд нусхада тўқилаётган гиламлар учун Туркия ва Эрондан буюртмалар олганмиз. Ишлаб чиқариш ҳажмини ошириш мақсадида касаначиликни йўлга қўймоқчимиз. Хотин-қизлар уйларида рўзғор ишлари билан бирга биз берган хомашё ёрдамида гилам тўқишилари мумкин. Бугунги кунда 100 нафарга яқин опа-сингилларимиз устоз-шогирд анъанаси асосида ҳунар сирларини ўрганяпти.\nЖамият яқинда Янгиқўрғон пахта тозалаш пунктидаги пиллахонани 20 йилда бўлиб-бўлиб тўлаш шарти билан сотиб олган. Бу ерда ипак газлама чиқаришни йўлга қўйиш учун харид қилинган ускуналарнинг биринчи қисми ўрнатилган. Келгуси йилдан маҳсулот ишлаб чиқаришни бошлайдиган цехда 40 дан зиёд янги иш ўрни яратилади. Режага кўра, яқин уч йилда хорижга фақат тайёр маҳсулот чиқарилади ва у европалик харидорларга ҳам етказиб берилади.\nТеглар: Оқдарё туман гиламчилик\nСамарқандда гилам ва гилам маҳсулотлари ишлаб чиқариш имкониятлари\nТиббиёт бирлашмаси куз-қиш мавсумига қандай тайёргарлик кўряпти?